Ksur: il-Kummissjoni tadatta l-metodoloġija ta' kalkolu tagħha għas-sanzjonijiet finanzjarji

Illum, il-Kummissjoni stipulat kif se tadatta l-metodu ta' kalkolu tagħha meta tipproponi sanzjonijiet finanzjarji lill-Qorti tal-Ġustizzja tal-UE fi proċedimenti ta' ksur.

L-infurzar tal-liġi tal-UE mill-Kummissjoni se jkompli jkun qawwi, ibbilanċjat u ġust għall-Istati Membri kollha.

Meta l-Kummissjoni tirreferi Stat Membru lill-Qorti tal-Ġustizzja tal-UE minħabba ksur tal-liġi tal-UE, il-Qorti tista', f'ċerti sitwazzjonijiet, timponi sanzjonijiet finanzjarji.

Il-Kummissjoni tipproponi ammont lill-Qorti, li mbagħad tieħu d-deċiżjoni finali.

Fil-kalkolu tas-sanzjoni finanzjarja proposta, flimkien mas-serjetà tal-ksur u t-tul tiegħu, il-Kummissjoni dejjem qieset kemm il-qagħda ekonomika tal-Istat Membru kkonċernat kif ukoll il-piż istituzzjonali tiegħu.

Sabiex dawn iż-żewġ elementi jiġu tradotti f'ċifra, il-Kummissjoni s'issa ħarset lejn il-prodott domestiku gross (PDG) ta' Stat Membru u l-għadd ta' voti allokati lilu fil-Kunsill.

F'sentenza reċenti, il-Qorti tal-Ġustizzja kkunsidrat li r-regoli tal-votazzjoni tal-Kunsill kif mibdula mit-Trattat ta' Lisbona ma setgħux jibqgħu jintużaw għal dan il-għan.

Peress li l-Kummissjoni temmen li, minbarra li tiddependi fuq il-PDG tal-Istati Membri, jenħtieġ li tkompli tqis il-piż istituzzjonali, kien hemm bżonn ta' metodu ġdid li jirrifletti dan il-piż.

Għal dan il-għan, fil-futur il-Kummissjoni se tuża l-għadd ta' siġġijiet għar-rappreżentanti fil-Parlament Ewropew allokati lil kull Stat Membru.

Dan se jwassal għal ammonti li ma joħolqux differenzi mhux ġustifikati bejn l-Istati Membri u jibqgħu qrib kemm jista' jkun tal-ammonti li jirriżultaw mill-metodu ta' kalkolu attwali, li huma kemm proporzjonati kif ukoll deterrenti biżżejjed.

Skont il-metodu l-ġdid, l-approċċ tal-Kummissjoni se jkompli jkun qawwi, ibbilanċjat u ġust għall-Istati Membri kollha.

Xi jmiss?

Il-Kummissjoni se tapplika l-metodu ta' kalkolu adattat mid-data li fiha se tiġi ppubblikata l-Komunikazzjoni tal-lum fil-Ġurnal Uffiċjali.

Ladarba l-ħruġ tar-Renju Unit mill-Unjoni Ewropea jsir legalment effettiv, u irrispettivament minn jekk il-Ftehim dwar il-Ħruġ jidħolx fis-seħħ jew le, il-Kummissjoni terġa' tikkalkula l-medji rilevanti u se taġġusta ċ-ċifri stipulati f'din il-Komunikazzjoni skont dan.

Sfond

Skont it-Trattat tal-UE, il-Kummissjoni tista' tieħu azzjoni legali – proċedura ta' ksur – kontra Stat Membru tal-UE li jonqos milli jimplimenta l-liġi tal-UE.

Meta l-Kummissjoni tirreferi Stat Membru lill-Qorti tal-Ġustizzja, il-Qorti tista' timponi sanzjonijiet finanzjarji f'żewġ sitwazzjonijiet: l-ewwel, meta l-Qorti tkun iddeċidiet li Stat Membru li jkun qed jikser il-liġi tal-UE jkun għadu ma kkonformax ma' sentenza preċedenti li fiha jkun ġie stabbilit dan il-ksur (l-Artikolu 260(2) TFUE); it-tieni, meta Stat Membru jkun naqas milli jissodisfa l-obbligu tiegħu li jinnotifika l-miżuri li jittrasponu Direttiva adottata skont proċedura leġiżlattiva (l-Artikolu 260(3) TFUE).

Fiż-żewġ każijiet, is-sanzjoni tkun tikkonsisti minn ħlas ta' ammont f'daqqa, li jippenalizza l-eżistenza tal-ksur innifsu, u pagament ta' penali ta' kuljum, li jippenalizza l-kontinwazzjoni tal-ksur wara s-sentenza tal-Qorti.

Il-Kummissjoni tagħmel proposta lill-Qorti fir-rigward tas-sanzjonijiet finanzjarji, imbagħad il-Qorti tieħu d-deċiżjoni finali.

Filwaqt li l-metodoloġija tista' twassal għal ammonti ta' penali finanzjarji aktar baxxi meta mqabbla mas-sitwazzjoni attwali, dawn huma eqreb lejn il-prattika tal-Qorti, li ġeneralment tistabbilixxi multi aktar baxxi minn dawk proposti mill-Kummissjoni.

Għal aktar informazzjoni:

- Komunikazzjoni dwar il-modifika tal-metodu ta' kalkolu għall-ħlasijiet ta' ammonti f'daqqa u ta' pagamenti ta' penali ta' kuljum (20 ta' Frar 2019)

- Proċedura ta' ksur tal-UE

Deċiżjonijiet tal-UE dwar ksur


Il-Politika ta' Koeżjoni wara l-2020: inħejju l-futur tal-investimenti tal-UE fis-saħħa

Illum, il-Kummissarji Crețu u Andriukaitis laqqgħu flimkien lil professjonisti fil-kura medika biex iniedu r-riflessjoni dwar l-investimenti futuri tal-UE fis-saħħa taħt il-programmi tal-Politika ta' Koeżjoni 2021–2027.

Fil-kuntest tad-diskussjoni li saret illum fil-Kummissjoni mal-assoċjazzjonijiet tas-saħħa bħall-Assoċjazzjoni Ewropea għall-Ġestjoni tas-Saħħa u l-EuroHealthNet, il-Kummissarji nedew proġett pilota biex itejbu s-servizzi ta' emerġenza transfruntiera fil-Pirinej bejn ir-reġjuni tal-fruntiera ta' Franza, Spanja u l-Prinċipat ta' Andorra.

Huma ħabbru wkoll li s-saħħa se tkun il-kategorija l-ġdida ta' din is-sena għall-Premjijiet RegioStars.

Il-Kummissarju għas-Saħħa u s-Sikurezza Alimentari, Vytenis Andriukaitis, qal: “Skont l-aktar stħarriġ riċenti tal-Ewrobarometru, kważi 70% tal-Ewropej iridu li l-UE tagħmel aktar fil-qasam tas-saħħa.

Il-ħidma permezz tal-fondi tal-Politika ta' Koeżjoni toffrilna l-possibbiltà li nagħmlu differenza fuq il-post fejn tkun meħtieġa u nuru li d-domandi espressi minn sħabna Ewropej instemgħu.

Ninsab kuntent ukoll li s-saħħa saret kategorija ġdida għar-RegioStars.

Dan juri għal darba oħra li rridu u nistgħu nimplementaw il-prinċipju tas-Saħħa fil-Politiki Kollha kif stabbilit fit-Trattat.”

Il-Kummissarju għall-Politika Reġjonali, Corina Crețu, qalet: “L-investimenti tal-Politika ta' Koeżjoni fis-saħħa, li jiswew aktar minn €4 biljun f'fondi tal-UE fil-baġit attwali, huma espressjonijiet attwali ta' Ewropa li tipproteġi.

Il-kura tas-saħħa qed tevolvi u l-investimenti tal-UE jridu jevolvu magħha.

Minħabba f'hekk, organizzajna din id-diskussjoni mal-professjonisti tas-saħħa.

B'hekk, ir-rakkomandazzjonijiet tagħhom jistgħu iservu biex jidderieġu l-ippjanar tal-investimenti tal-UE fis-saħħa matul l-għaxar snin li ġejjin.

Id-diskussjoni kkonkludiet li s-sistemi tas-saħħa qed jevolvu lejn aktar edukazzjoni, promozzjoni tas-saħħa u prevenzjoni tal-mard.

Qed jitbiegħdu wkoll mill-kura ċċentrata fuq l-isptarijiet u l-istituzzjonijiet għal kura bbażata fil-komunità u lejn l-integrazzjoni tal-kura tas-saħħa u l-kura soċjali.

B'objettivi politiċi ġodda li jippermettu investimenti integrati fis-saħħa, fl-inklużjoni soċjali u fl-edukazzjoni, il-proposta tal-Kummissjoni għall-Politika ta' Koeżjoni 2021–2027 tipprovdi l-kundizzjonijiet biex jiġi appoġġjat dan it-tibdil.

L-evoluzzjonijiet fil-kura tas-saħħa jirrikjedu investimenti differenti fl-infrastruttura, kemm fil-faċilitajiet tal-kura primarja u fil-komunità kif ukoll fil-programmi ta' prevenzjoni, fil-kura integrata u fit-taħriġ tal-forza tax-xogħol.

Il-Politika ta' Koeżjoni tista' tkun strumentali fl-appoġġ ta' dawn l-investimenti.

Jenħtieġ li l-Istati Membri u r-reġjuni jfasslu strateġiji ta' investiment fit-tul, li jkopru l-infrastruttura, il-kapital uman, it-teknoloġiji innovattivi u mudelli ġodda tal-implimentazzjoni tal-kura.

Biex jappoġġjaw dawn l-istrateġiji, il-fondi tal-Politika ta' Koeżjoni jistgħu jingħaqdu ma' strumenti oħra tal-UE, bħall-InvestEU, jew ma' programmi nazzjonali.

Il-Kummissjoni hija lesta tappoġġja lill-Istati Membri u lir-reġjuni biex jippjanaw dawn l-istrateġiji.

It-tobba fir-reġjun tal-fruntiera ma jistgħux jattendu pazjenti li jeħtieġu attenzjoni medika urġenti minn naħa għall-oħra tal-fruntiera.

Sabiex jegħlbu din is-sitwazzjoni, il-proġett “When medical emergency systems erase borders” għandu l-għan li jiżgura r-rikonoxximent reċiproku minn qabel tat-tobba fiż-żewġ naħat tal-fruntiera.

It-tieni fażi tal-proġett pilota tnediet issa u hija mistennija li tiżgura ftehimiet bilaterali bejn l-Ordnijiet tat-Tobba tar-reġjuni tal-fruntiera Spanjoli u Franċiżi.

B'riżultat ta' dan, 15-il miljun abitant fil-Pirinej se jibbenefikaw minn servizzi ta' emerġenza aħjar.

Il-proġett huwa appoġġjat mill-Fond Ewropew għall-Iżvilupp Reġjonali u se jitlesta f'nofs l-2019.

Ir-riżultati ta' dan il-proġett se jservu ta' eżempju biex possibbilment jiġu replikati f'reġjuni transfruntiera oħrajn fil-futur.

Il-Kummissjoni tappoġġja l-indirizzar tal-ostakli marbuta mal-governanza tal-kwistjonijiet transfruntiera u, fil-proposta leġiżlattiva tagħha għall-Politika ta' Koeżjoni 2021–2027, tissuġġerixxi li jitwarrbu 15% ta' kull programm ta' kooperazzjoni transfruntiera Interreg għal dan l-iskop.

Kull sena r-RegioStars jippremjaw l-aħjar u l-aktar proġetti innovattivi tal-Politika ta' Koeżjoni fl-Ewropa f'ħames kategoriji tematiċi, inkluż suġġett tas-sena.

L-edizzjoni ta' din is-sena se tfittex li tippremja proġetti tas-saħħa ta' kwalità biex tispira lill-Istati Membri u lir-reġjuni.

Il-pjattaforma tal-applikazzjoni online hija miftuħa mil-lum sad-9 ta' Mejju 2019.

Ġurija indipendenti se tivvaluta l-applikazzjonijiet u tippremja lir-rebbieħa waqt iċ-ċerimonja tal-premjijiet tar-RegioStars, li se ssir fi Brussell f'Ottubru 2019.

Sfond

Il-kura tas-saħħa hija preokkupazzjoni ewlenija għaċ-ċittadini tal-UE.

Stħarriġ riċenti tal-Ewrobarometru wera li l-kura tas-saħħa ġiet identifikata bħala l-kwistjoni ewlenija li jħabbtu wiċċhom magħha r-reġjuni fil-futur, b'terz tal-persuni li pparteċipaw (34%) iqisuha bħala l-akbar kwistjoni.

Il-fondi tal-Politika ta' Koeżjoni jappoġġjaw il-proġetti li jtejbu l-aċċess għall-kura tas-saħħa u jindirizzaw l-inugwaljanzi fis-settur tas-saħħa, jirriformaw is-sistemi tal-kura tas-saħħa, jiżviluppaw is-saħħa elettronika u s-soluzzjonijiet diġitali, kif ukoll ir-riċerka u l-innovazzjoni, l-edukazzjoni dwar is-saħħa, it-tixjiħ f'saħħtu, is-saħħa u s-sigurtà fuq il-post tax-xogħol.

Fil-perjodu ta' programmar 2014-2020, hemm €8 biljun f'fondi tal-Politika ta' Koeżjoni, inkluż €4 biljun b'kofinanzjament tal-UE, li ġew investiti fis-saħħa.

Fl-UE, 44.5 miljun persuna għandhom jibbenefikaw minn titjib fis-servizzi tas-saħħa matul il-perjodu 2014-2020.

Aktar informazzjoni

Skeda informattiva – Investimenti tal-Politika ta' Koeżjoni fis-saħħa

Studju ffinanzjat mill-programm tas-saħħa tal-UE - Fondi Strutturali Ewropej għas-Saħħa


Tħejjija għall-Brexit: Il-Kummissjoni tintensifika l-ħidma ta' sensibilizzazzjoni doganali fil-każ ta' “ebda ftehim” għan-negozji tal-UE

Il-Kummissjoni Ewropea llum intensifikat il-ħidma tagħha ta' sensibilizzazzjoni fil-każ ta' “ebda ftehim” għan-negozji tal-UE fil-qasam tad-dwana u tat-tassazzjoni indiretta bħall-VAT, minħabba r-riskju li fit-30 ta' Marzu ta' din is-sena, ir-Renju Unit jista' joħroġ mill-UE mingħajr ftehim (ix-xenarju ta' “ebda ftehim”).

Il-ħidma ta' sensibilizzazzjoni mnedija llum hija parti mill-isforzi kontinwi tal-Kummissjoni biex tħejji għall-ħruġ tar-Renju Unit mill-Unjoni Ewropea mingħajr ftehim, f'konformità mal-konklużjonijiet tal-Kunsill Ewropew (l-Artikolu 50) ta' Diċembru 2018, li jitlob għal ħidma ta' tħejjija intensifikata għax-xenarji kollha.

Din il-kampanja għandha tgħin biex tinforma lin-negozji li jixtiequ jkomplu jinnegozjaw mar-Renju Unit wara t-30 ta' Marzu dwar x'għandhom jagħmlu biex jiżguraw tranżizzjoni kemm jista' jkun bla xkiel.

It-tħejjija biex ir-Renju Unit isir pajjiż terz hija importanti ferm jekk irridu li nevitaw it-tfixkil għan-negozju tal-UE.

Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Minħabba li r-riskju ta' Brexit mingħajr “ebda ftehim” qed jiżdied hekk kif nersqu iktar lejn id-29 ta' Marzu, il-Kummissjoni Ewropea u l-awtoritajiet doganali nazzjonali qed jaħdmu bis-sħiħ biex ikunu lesti li jintroduċu verifiki u kontrolli fuq il-prodotti li jiċċirkolaw bejn l-UE u r-Renju Unit.

Dan huwa essenzjali biex nipproteġu lill-konsumaturi tagħna u lis-suq intern tagħna.

Ħafna jiddependi mill-kapaċità tan-negozji li jinnegozjaw mar-Renju Unit biex jilħqu jaġġornaw ruħhom mar-regoli doganali li se japplikaw fl-ewwel jum f'każ li ma jsir l-ebda ftehim.

M'hemmx żmien x'jintilef u aħna qegħdin hawn biex ngħinu bil-kampanja ta' informazzjoni.”

It-tnedija tal-lum għandha l-għan li tqajjem kuxjenza fost il-komunità kummerċjali tal-UE, speċjalment l-SMEs.

Sabiex iħejju ruħhom għal xenarju ta' “ebda ftehim” u jkomplu jinnegozjaw mar-Renju Unit, dawn in-negozji għandhom:

Illum tqiegħdet għad-dispożizzjoni tan-negozji firxa ta' materjal, inkluża lista sempliċi ta' kontroll b'5 stadji, li tipprovdi ħarsa ġenerali tal-passi li jridu jittieħdu.

Il-materjal relatat mal-kampanja huwa disponibbli bil-lingwi kollha tal-UE.

Filwaqt li l-impatt ġenerali ta' xenarju ta' “ebda ftehim” ma jistax jittaffa, jeħtieġ li l-kampanja tal-lum tikkumplimenta l-isforzi nazzjonali biex in-negozji tal-UE jiġu infurmati u tingħata għajnuna biex jintlaħqu n-negozji affettwati fl-Istati Membri tal-EU27.

Bħalissa fl-Istati Membri qed issir ukoll ħidma ta' tħejjija, appoġġata mill-Kummissjoni, biex jiġi żgurat li l-infrastruttura u l-loġistika doganali nazzjonali jkunu lesti biex jittrattaw xenarju ta' “ebda ftehim”.

Kuntest

Ir-ratifika tal-Ftehim dwar il-Ħruġ tibqa' l-għan u l-prijorità tal-Kummissjoni.

Madankollu, din ir-ratifika għadha inċerta.

Minħabba r-riskju ta' xenarju ta' “ebda ftehim”, il-Kummissjoni ilha involuta f'ħidma intensiva ta' tħejjija minn Diċembru 2017.

Hi talbet b'mod konsistenti liċ-ċittadini, lin-negozji u lill-Istati Membri Ewropej biex iħejju ruħhom għal kull xenarju possibbli, jivvalutaw ir-riskji rilevanti u jippjanaw ir-rispons tagħhom għall-mitigazzjoni tagħhom.

Kif enfasizzat fl-ewwel Komunikazzjoni tal-Kummissjoni tad-19 ta' Lulju 2018 dwar it-tħejjija għall-Brexit, irrispettivament mix-xenarju previst, l-għażla tar-Renju Unit li joħroġ mill-Unjoni Ewropea se tikkawża tfixkil sinifikanti.

Jenħtieġ li l-partijiet ikkonċernati, kif ukoll l-awtoritajiet nazzjonali u tal-UE, iħejju ruħhom għal żewġ xenarji prinċipali possibbli:

Wara sejħiet mill-Kunsill Ewropew (l-Artikolu 50) f'Novembru u f'Diċembru 2018 biex tiġi intensifikata l-ħidma ta' tħejjija fil-livelli kollha, fid-19 ta' Diċembru 2018 il-Kummissjoni adottat Pjan ta' Azzjoni ta' Kontinġenza u diversi miżuri leġiżlattivi, inkluż fil-qasam tad-dwana.

Dan isegwi Komunikazzjonijiet preċedenti ppubblikati f'Novembru u f'Lulju 2018.

F'xenarju ta' “ebda ftehim”, oġġetti li jkunu ġejjin mir-Renju Unit jew sejrin lejh jiġu ttrattati bħala importazzjonijiet minn u esportazzjonijiet lejn “pajjiż terz”.

Dan ifisser li l-formalitajiet u l-kontrolli doganali se japplikaw għall-importazzjoni u għall-esportazzjoni.

Id-dazji doganali, il-VAT u d-dazji tas-sisa se jiġu imposti fuq l-importazzjoni, filwaqt li l-esportazzjonijiet lejn ir-Renju Unit se jiġu eżentati mill-VAT.

Il-Kummissjoni ppubblikat sensiela ta' avviżi, disponibbli bil-lingwi kollha tal-UE, li għandhom l-għan li jinfurmaw aħjar lill-partijiet ikkonċernati u lill-vjaġġaturi dwar il-konsegwenzi li xenarju ta' “ebda ftehim” jista' jkollu għan-negozji tagħhom fir-rigward tal-proċeduri doganali, it-tassazzjoni indiretta, bħall-VAT u d-dazji tas-sisa, ir-regoli preferenzjali tal-oriġini u l-liċenzji tal-importazzjoni u l-esportazzjoni.

L-azzjoni tal-Istati Membri hija essenzjali wkoll.

L-awtoritajiet nazzjonali għandhom rwol ewlieni fil-monitoraġġ u l-iggwidar tat-tħejjijiet tal-industrija.

Abbażi ta' dan, il-Kummissjoni kellha diskussjonijiet tekniċi mal-Istati Membri tal-EU27 kemm fuq kwistjonijiet ġenerali ta' tħejjija kif ukoll fuq passi ta' tħejjija settorjali, legali u amministrattivi.

Bdew ukoll sensiela ta' żjarat fis-27 Stat Membru tal-UE biex jiġi żgurat li l-ippjanar ta' kontinġenza nazzjonali miexi sew u biex tingħata kull kjarifika neċessarja dwar il-proċess ta' tħejjija.

Għal Aktar Informazzjoni

Il-paġna web tad-DĠ TAXUD dwar it-Tħejjija għall-Brexit għan-negozji

Lista ta' kontroll għan-negozji li jridu jkomplu jew jibdew jinnegozjaw mar-Renju Unit wara t-30 ta' Marzu

Ħarsa ġenerali lejn l-uffiċċji tal-Kummissjoni fl-Istati Membri

Mistoqsijiet u Tweġibiet dwar il-“Pjan ta' Azzjoni ta' Kontinġenza” tal-Kummissjoni tad-19 ta' Diċembru 2019

Is-sit web dwar it-Tħejjija għall-Brexit tal-Kummissjoni Ewropea (inkluż “l-avviżi ta' tħejjija għall-Brexit”)


Il-mekkaniżmu tal-iskrinjar tal-investiment barrani tal-UE jsir kompletament operattiv

Il-qafas tal-UE għall-iskrinjar tal-investiment dirett barrani (FDI - foreign direct investment) se jsir kompletament operattiv mill-11 ta' Ottubru 2020.

F'dawn l-aħħar 18-il xahar wara l-adozzjoni tal-ewwel Regolament tal-UE dwar l-iskrinjar tal-investiment, il-Kummissjoni u l-Istati Membri implimentaw qafas effettiv ta' koordinazzjoni.

Se jkun strumentali biex jiġu ppreservati l-interessi strateġiċi tal-Ewropa filwaqt li s-suq tal-UE jinżamm miftuħ għall-investiment.

Il-Viċi President Eżekuttiv Valdis Dombrovskis qal: “L-UE hija u se tibqa' miftuħa għall-investiment barrani.

Iżda dan il-ftuħ mhuwiex inkondizzjonat.

Biex iwieġbu għall-isfidi ekonomiċi tal-preżent, jissalvagwardjaw l-assi Ewropej ewlenin u jipproteġu s-sigurtà kollettiva, jeħtieġ li l-Istati Membri tal-UE u l-Kummissjoni jkunu qed jaħdmu flimkien mill-qrib.

Jekk irridu niksbu awtonomija strateġika miftuħa, huwa essenzjali li jkollna kooperazzjoni effiċjenti tal-UE kollha f'dak li jirrigwarda l-iskrinjar tal-investiment.

Issa aħna attrezzati sew biex dan isir.”

Ir-Regolament dwar l-Iskrinjar tal-FDI adottat f'Marzu 2019 stabbilixxa qafas għall-UE kollha li fih il-Kummissjoni Ewropea u l-Istati Membri jistgħu jikkoordinaw l-azzjonijiet tagħhom dwar l-investimenti barranin.

Wara d-dħul fis-seħħ formali tar-Regolament dwar l-Iskrinjar tal-FDI f'April 2019, il-Kummissjoni u l-Istati Membri rsistew biex jiġu implimentati r-rekwiżit operazzjonali meħtieġa għall-applikazzjoni sħiħa tar-Regolament mill-11 ta' Ottubru 2020 'il quddiem.

Dan kien jinkludi:

Wara rakkomandazzjonijiet mill-Kummissjoni fil-gwida ta' Marzu 2020, l-Istati Membri qablu wkoll li jikkooperaw b'mod informali dwar l-iskrinjar tal-FDI fil-każijiet fejn investiment barrani jista' jkollu effett fuq is-suq uniku tal-UE.

Diversi Stati Membri jinsabu wkoll fil-proċess li jirriformaw il-mekkaniżmi ta' skrinjar tagħhom jew li jadottaw mekkaniżmi ġodda.

Sfond

L-UE hija waħda mill-aktar destinazzjonijiet ta' investiment miftuħa fid-dinja u d-destinazzjoni ewlenija tal-investiment dirett barrani fid-dinja: fi tmiem l-2017, l-istokks tal-FDI li huma ta' investituri minn barra l-UE kienu jammontaw għal EUR 6,441 biljun, u pprovdew 16-il miljun impjieg dirett għall-Ewropej.

Sabiex jipproteġi l-interessi strateġiċi tal-UE relatati mal-investiment barrani, ir-Regolament tal-UE ta' Marzu 2019:

Fil-25 ta' Marzu 2020, il-Kummissjoni ħarġet gwida lill-Istati Membri, li stiednet, fost l-oħrajn, lill-Istati Membri kollha biex jistabbilixxu mekkaniżmu tal-iskrinjar komplut, u jiġi żgurat approċċ qawwi fl-UE kollha fil-konfront tal-iskrinjar tal-investiment barrani fi żmien ta' kriżi tas-saħħa pubblika u l-vulnerabbiltà ekonomika relatata.

Għal aktar informazzjoni

Ir-Regolament dwar l-Iskrinjar tal-FDI

Mistoqsijiet frekwenti

Skeda informattiva

Gwida ta' Marzu 2020


Żjara fl-Etjopja mir-Rappreżentant Għoli/Viċi President Josep Borrell u l-Kummissarju Janez Lenarčič biex tissaħħaħ is-Sħubija UE-Afrika

Ir-rappreżentant Għoli/il-Viċi President Josep Borrell, u l-Kummissarju għall-Ġestjoni tal-Kriżijiet, Janez Lenarčič, jinsabu fuq żjara uffiċjali f'Addis Ababa, l-Etjopja mit-8 sad-9 ta' Ottubru 2020.

Il-missjoni għandha l-għan li żżomm il-momentum ta' sħubija msaħħa bejn l-UE u l-UA u tikkoinċidi ma' kunsenja ġdida ta' 7.5 tunnellata ta' kits tal-ittestjar għall-coronavirus mogħtija mill-Ġermanja bħala parti mill-isforzi tat-“Tim Ewropa” biex tgħin lis-sħab jindirizzaw il-pandemija.

“L-Afrika hija sieħba naturali u l-ġar tagħna.

Biex niffaċċjaw sfidi komuni, aħna neħtieġu Afrika b'saħħitha, u l-Afrika teħtieġ Ewropa b'saħħitha.

Din iż-żjara hija opportunità għal skambji mal-Unjoni Afrikana u l-Gvern Etjopjan.

F'dawn iż-żminijiet diffiċli mħabbtin mill-pandemija, l-UE, flimkien mal-Istati Membri tagħha, uriet solidarjetà billi mmobilizzat sforz ta' Tim Ewropa mingħajr preċedent mal-Afrika.

Il-kunsenja ta' dawn il-kits tal-ittestjar juri għal darb'oħra li qed nieħdu ħsieb il-fronti kollha tal-pandemija,” qal Josep Borrell, ir-Rappreżentant Għoli tal-UE għall-Affarijiet Barranin u l-Politika ta' Sigurtà.

“Din l-aħħar kunsenja ta' tagħmir tal-ittestjar li jsalva l-ħajja lill-Unjoni Afrikana tagħlaq l-ewwel fażi tal-Pont Umanitarju bl-Ajru tal-UE, li pprovdiet appoġġ kruċjali f'dawn l-aħħar xhur lil pajjiżi vulnerabbli fost il-pandemija tal-coronavirus.

Fl-2020, l-UE qed tipprovdi kważi EUR 47 miljun għal proġetti umanitarji fl-Etjopja, inkluża assistenza għal persuni spostati internament minn vjolenza jew diżastri naturali.

Aħna nappoġġjaw lill-poplu Etjopjan u se nkomplu ngħinu lil dawk fil-bżonn,” qal Janez Lenarčič, il-Kummissarju għall-Ġestjoni tal-Kriżijiet.

Laqgħat ta' livell għoli

Matul iż-żjara tagħhom, ir-Rappreżentant Għoli u l-Kummissarju se jkollhom għadd ta' skambji mal-kontropartijiet tagħhom mill-Unjoni Afrikana u l-Gvern Etjopjan.

Ir-rappreżentant Għoli se tiddiskuti suġġetti bħat-tħejjija tas-Summit UE-Unjoni Afrikana fl-2021, il-kooperazzjoni għall-paċi u s-sigurtà, kif ukoll kwistjonijiet bilaterali fi ħdan is-sħubija strateġika UE-Etjopja.

Barra minn hekk, ir-Rappreżentant Għoli u l-Kummissarju se jżuru diversi proġetti umanitarji appoġġati mill-UE: ċentru ta' tranżitu tal-migranti tal-IOM f'Addis Ababa, u diversi siti fl-Etjopja, inkluż kamp għall-persuni spostati internament.

Il-Pont Umanitarju bl-Ajru tal-UE

Dalgħodu, ir-Rappreżentant Għoli u l-Kummissarju pparteċipaw f'ċerimonja ta' trasferiment ta' 7.5 tunnellata ta' kits tal-ittestjar għall-coronavirus liċ-Ċentri Afrikani għall-Kontroll u l-Prevenzjoni tal-Mard.

B'kollox, l-UE għamlet disponibbli kważi 1.4 miljun test għall-estrazzjoni u d-detezzjoni tal-virus għall-pajjiżi Afrikani.

Il-Kuntest:

Sħubija UE-Afrika

L-UE u l-Istati Membri tagħha huma l-ewwel sħab tal-Afrika fil-kooperazzjoni kummerċjali, ekonomika u għall-iżvilupp, u pprovdew EUR 25 biljun fl-2018, li jirrappreżentaw 58 % tat-total tal-Għajnuna Uffiċjali għall-Iżvilupp lill-Afrika.

Fl-2019, 30.7 % tal-kummerċ tal-oġġetti fl-Afrika seħħ mal-UE.

Il-pandemija tal-coronavirus kompliet turi l-ħtieġa għal sħubija b'saħħitha bejn l-UE u l-Afrika biex jiġu indirizzati t-theddidiet globali li qed jiffaċċjaw iż-żewġ kontinenti tagħna.

Fil-Komunikazzjoni Konġunta tat-9 ta' Marzu, Lejn Strateġija komprensiva mal-Afrika u l-Konklużjonijiet tal-Kunsill dwar l-Afrika tal-30 ta' Ġunju, l-UE stabbilixxiet uħud mill-prijoritajiet u l-aspirazzjonijiet tagħha għall-futur tas-sħubija tagħna minn kontinent għal kontinent.

Is-Summit li jmiss bejn l-UE u l-Unjoni Afrikana, ippjanat għall-2021, se jkun pass importanti fit-triq lejn is-sħubija tagħna għal-livell li jmiss.

Matul iż-żjara tiegħu, ir-Rappreżentant Għoli u l-Kummissarju ser jiltaqgħu mal-Prim Ministru Abyi biex jiddiskutu l-ambitu tal-kooperazzjoni bilaterali tal-UE u l-Etjopja kif ukoll is-sitwazzjoni politika attwali tal-Etjopja.

Huma se jiltaqgħu wkoll mal-President Sahle-Work u l-Ministru għall-Affarijiet Barranin Gedu.

Appoġġ minn Tim Ewropa matul il-coronavirus

Il-kits tat-testijiet imwassla mit-titjira tal-Pont Umanitarju bl-Ajru tal-UE huma parti minn pakkett ta' appoġġ immedjat ta' EUR 10 miljun lill-Unjoni Afrikana mill-Gvern Ġermaniż b'rispons għall-pandemija tal-coronavirus li għaddejja bħalissa.

Il-kunsenja hija parti mill-appoġġ akbar tat-Tim Ewropa għar-rispons kontinentali Afrikan għall-coronavirus.

Il-pakkett ta' rispons globali totali ta' Tim Ewropa huwa ta' EUR 36.5 biljun, li jikkombina riżorsi mill-UE, l-Istati Membri tagħha, il-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp.

Ir-rispons Globali tat-Tim Ewropa jappoġġa lill-pajjiżi Afrikani b'mill-inqas EUR 6.8 biljun.

Barra minn hekk, parti konsiderevoli tal-garanziji ġenerali ta' Tim Ewropa ta' EUR 2.9 biljun se jkunu ta' benefiċċju wkoll għall-Afrika.

Għal aktar informazzjoni

Konklużjonijiet tal-Kunsill dwar l-Afrika tat-30 ta' Ġunju

Skedi informattivi:

Id-Delegazzjoni tal-UE għall-Etjopja

Id-Delegazzjoni tal-UE għall-Unjoni Afrikana

Il-Pont Umanitarju bl-Ajru tal-UE

L-Għajnuna Umanitarja tal-UE fl-Etjopja


Il-Coronavirus: Il-Kummissjoni tapprova t-tielet kuntratt biex tiżgura l-aċċess għal vaċċin potenzjali

Illum, il-Kummissjoni Ewropea approvat it-tielet kuntratt ma' kumpanija farmaċewtika, Janssen Pharmaceutica NV, waħda mill-Kumpaniji Farmaċewtiċi Janssen ta' Johnson & Johnson.

Ladarba jkun intwera li l-vaċċin huwa sikur u effettiv kontra l-COVID-19, il-kuntratt jippermetti lill-Istati Membri jixtru l-vaċċini għal 200 miljun persuna.

Se jkollhom ukoll il-possibbiltà li jixtru l-vaċċini għal 200 miljun persuna oħra.

L-Istati Membri jistgħu jiddeċiedu wkoll li jagħtu l-vaċċin lil pajjiżi bi dħul baxx u medju jew li joffruh ukoll lil pajjiżi Ewropej oħra.

Il-Kummissjoni diġà ffirmat kuntratt ma' AstraZeneca u ma' Sanofi-GSK u kkonkludiet b'suċċess taħditiet esploratorji ma' CureVac, BioNTech-Pfizer u Moderna.

Il-President tal-Kummissjoni Ewropea, Ursula von der Leyen, qalet: “Hekk kif il-coronavirus qed ikompli jinfirex b'mod inkwetanti fl-Ewropa, huwa kruċjali li jinstab vaċċin, u malajr.

Ninsab kuntenta li rnexxielna nilħqu ftehim ma' Johnson & Johnson biex nixtru vaċċini għal 200 miljun persuna.

Dan se jkun it-tielet kuntratt tagħna ma' kumpanija farmaċewtika.

L-għan tagħna huwa li nipprovdu liċ-ċittadini tal-UE b'vaċċini sikuri u effettivi malli dawn jinstabu.”

Stella Kyriakides, il-Kummissarju għas-Saħħa u s-Sikurezza Alimentari, qalet: “L-iżgurar ta' vaċċin sikur u effettiv huwa l-qofol tal-Istrateġija Ewropea għall-Vaċċini tagħna.

Illum żgurajna t-tielet ftehim tagħna għal vaċċin, u b'hekk kabbarna l-portafoll tagħna ta' vaċċini kandidati u żidna l-opportunitajiet tagħna li nsibu rimedju effiċjenti kontra l-virus.

Se nagħmlu aktar ftehimiet fil-futur, u nibqgħu determinati fit-tfittxija tagħna għal vaċċin effettiv u sikur biex niġġieldu din il-pandemija li qed twassal anki għall-imwiet.”

Il-vaċċin kandidat kontra l-COVID-19 prodott minn Janssen jagħmel użu mill-pjattaforma tat-teknoloġija AdVac®, li ntużat ukoll għall-iżvilupp u l-manifattura tal-vaċċin kontra l-Ebola minn Janssen, li ġie approvat dan l-aħħar, u tal-vaċċini kandidati tagħha kontra z-Zika, l-RSV, u l-HIV.

Il-vaċċin kandidat diġà jinsab fil-fażi III tal-provi kliniċi.

Id-deċiżjoni tal-Kummissjoni li tappoġġa dan il-vaċċin hija bbażata fuq valutazzjoni xjentifika soda, fuq it-teknoloġija użata, fuq l-esperjenza tal-kumpanija fl-iżvilupp ta' vaċċini u fuq il-kapaċità ta' produzzjoni tagħha biex il-vaċċin jiġi pprovdut madwar l-UE kollha.

Kuntest

Fis-17 ta' Ġunju, il-Kummissjoni Ewropea ppreżentat strateġija Ewropea biex taċċellera l-iżvilupp, il-manifattura u l-użu ta' vaċċini effettivi u sikuri kontra l-COVID-19.

Biex tikkumpensa għad-dritt li tixtri għadd speċifiku ta' dożi ta' vaċċini f'perjodu ta' żmien partikolari, il-Kummissjoni tiffinanzja, bil-quddiem, parti mill-ispejjeż li jiffaċċaw il-produtturi tal-vaċċini fil-forma ta' Ftehimiet ta' Xiri bil-Quddiem.

Il-finanzjament li tagħti jitqies bħala kapparra għall-vaċċini li mbagħad fil-fatt se jinxtraw mill-Istati Membri.

Peress li l-prezz għoli u r-rata għolja ta' falliment ifissru li l-iżviluppaturi tal-vaċċini jkunu qed jieħdu riskju kbir meta jiddeċiedu li jinvestu f'vaċċin kontra l-COVID-19, dawn il-ftehimiet se jippermettu li jsiru investimenti li f'ċirkostanzi differenti aktarx ma kinux isiru.

Il-Kummissjoni Ewropea hi impenjata wkoll li tiżgura li kull min jeħtieġ vaċċin, ikollu aċċess għalih, ikun fejn ikun fid-dinja.

Ħadd mhu sikur jekk ma jkunx sikur kulħadd.

Huwa għal din ir-raġuni li ġabret kważi EUR 16-il biljun mill-4 ta' Mejju 2020 mir-Rispons Globali għall-Coronavirus, l-azzjoni dinjija għall-aċċess universali għat-testijiet, għat-trattamenti u għall-vaċċini kontra l-coronavirus u għall-irkupru dinji, u kkonfermat l-interess tagħha li tipparteċipa fil-Faċilità COVAX għal aċċess ekwu u affordabbli għall-vaċċini kontra l-COVID-19 mad-dinja kollha.

Bħala parti mill-isforz tat-Tim Ewropa, il-Kummissjoni ħabbret kontribuzzjoni ta' EUR 400 miljun f'garanziji biex tappoġġa lil COVAX u l-objettivi tagħha fil-kuntest tar-Rispons Globali għall-Coronavirus.

Għal aktar informazzjoni

L-Istrateġija tal-UE għall-Vaċċini

Ir-Rispons tal-UE għall-Coronavirus


Il-coronavirus: il-Kummissjoni tiffirma kuntratt ta' akkwist konġunt ma' Gilead għall-provvista tar-Remdesivir

Il-Kummissjoni ffirmat kuntratt qafas ta' akkwist konġunt mal-kumpanija tal-prodotti farmaċewtiċi Gilead għall-provvista ta' massimu ta' 500,000 kors tat-trattament Veklury, isem il-marka tar-Remdesivir, u l-opportunità li jżidu l-provvista għal iktar minn 500,000 kors tat-trattament.

Hemm 36 firmatarju tal-Ftehim ta' Akkwist Konġunt li qed jipparteċipaw f'dan l-akkwist konġunt, inkluż il-pajjiżi kollha tal-UE, in-Norveġja u l-Iżlanda* li huma pajjiżi taż-ŻEE, ir-Renju Unit, kif ukoll sitt pajjiżi kandidati u kandidati potenzjali (l-Albanija, ir-Repubblika tal-Maċedonja ta' Fuq, il-Montenegro, is-Serbja, il-Kosovo** u l-Bożnija-Ħerzegovina).

Il-pajjiżi kollha li jipparteċipaw issa jistgħu jagħmlu l-ordnijiet tagħhom biex jakkwistaw il-korsijiet tat-trattament Veklury direttament.

F'dan l-istadju, Veklury hija l-unika mediċina b'awtorizzazzjoni ta' kummerċjalizzazzjoni kundizzjonali fl-UE għat-trattament tal-pazjenti bil-COVID-19 li jkunu jeħtieġu l-ossiġnu.

Stella Kyriakides, il-Kummissarju għas-Saħħa u s-Sikurezza Alimentari, stqarret: “Ilum żgurajna l-aċċess għar-Remdesivir biex jiġu ttrattati sa 500,000 pazjent fil-bżonn.

Qed naħdmu bla heda u nħabirku biex niżguraw li jkunu disponibbli terapiji sikuri u effiċjenti fir-rigward tal-COVID-19.

Permezz tal-akkwisti konġunti tal-UE tagħna, qed nagħtu s-setgħa lill-pajjiżi fl-Ewropa kollha biex jiġbdu ħabel wieħed u jkollhom aċċess għat-tagħmir u għall-mediċini vitali.

Aħna dejjem inkunu iktar b'saħħitna meta niġbdu ħabel wieħed flimkien, u din hija s-solidarjetà Ewropea fil-prattika fir-rigward tal-COVID-19.”

L-iffirmar ta' dan il-kuntratt qafas ta' akkwist konġunt isegwi l-kuntratt tal-Kummissjoni ma' Gilead biex takkwista 33,380 kors tat-trattament Veklury li minn Awwissu 'l hawn ġew distribwiti madwar l-UE u r-Renju Unit.

Dan il-kuntratt ġie ffinanzjat mill-Istrument għall-Appoġġ ta' Emerġenza (ESI) tal-Kummissjoni, li kellu valur totali ta' EUR 70 miljun.

Il-korsijiet tat-trattament li nxtraw bil-finanzjament tal-ESI għenu biex jiġu koperti l-ħtiġijiet immedjati minn Awwissu sa Ottubru sabiex jiġi żgurat li l-pazjenti kritiċi jirċievu t-trattamenti.

Il-medikazzjoni tqassmet f'diversi lottijiet.

Issa l-kuntratt ta' akkwist konġunt se jiżgura li l-pajjiżi jibqa' jkollhom provvista tal-korsijiet tat-trattament Veklury mingħajr interruzzjoni jekk jiddeċiedu li jakkwistaw il-prodott.

Sfond

L-akkwist konġunt huwa strument li l-Kummissjoni Ewropea użat ukoll iktar kmieni din is-sena biex tiżgura li l-pajjiżi li pparteċipaw kellhom aċċess addizzjonali għat-tagħmir protettiv personali (PPE), għall-ventilaturi, għall-provvisti tal-ittestjar jew għall-mediċini għall-unità tal-kura intensiva.

Attwalment din hija s-sitt proċedura ta' akkwist konġunt li ġiet implimentata b'suċċess.

B'mod kumplessiv, l-Istati Membri setgħu jużaw l-istrument tal-akkwist konġunt tal-UE biex jagħmlu l-ordnijiet għal prodotti bħall-PPE minn April, u b'hekk seta' jkollhom aċċess għal suq skars ta' prodotti b'kundizzjonijiet aħjar.

Il-kuntratti għat-tagħmir protettiv personali, għall-ventilaturi u għat-tagħmir tal-laboratorju jippermettu lill-Istati Membri jordnaw provvisti kritiċi għal 'il fuq minn EUR 3.3 biljun matul sena waħda.

Qed jiġu ppreparati iktar proċeduri ta' akkwist konġunt:

Fit-28 ta' Settembru ġiet varata proċedura ta' akkwist konġunt għall-provvista tat-tagħmir mediku għat-tilqim kontra l-COVID-19.

Din tinkludi 27 tip ta' tagħmir raggruppati f'sitt kategoriji: kontenituri għat-trasport tal-vaċċini, kontenituri tal-iskart, apparati tal-injezzjoni, diżinfettanti, tagħmir protettiv personali u prodotti anestetiċi għall-konsum.

Proċess ta' akkwist konġunt għall-mediċini essenzjali għall-unità tal-kura intensiva qiegħed fl-istadju ta' finalizzazzjoni u l-pajjiżi jistgħu jibdew jagħmlu l-ordnijiet fil-jiem li ġejjin.

Il-proċess ikopri l-mediċini għall-kura intensiva f'sitt oqsma (l-analġeżiċi, l-antibijotiċi, ir-rilassanti muskolari, l-anestetiċi, ir-rianimazzjoni, oħrajn).

Għal iktar informazzjoni

Ir-Rispons tal-UE għall-Coronavirus

L-EMA u r-Remdesivir

Akkwist pubbliku ta' tagħmir mediku u ta' protezzjoni

*Aġġornament fit-8 ta' Ottubru 2020 fl-12:05.

** Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.


Il-Kummissjoni tniedi pjan ġdid ta' 10 snin biex tappoġġa lir-Rom fl-UE

Illum il-Kummissjoni Ewropea adottat pjan ġdid ta' 10 snin, inkluża proposta għal Rakkomandazzjoni tal-Kunsill, biex tappoġġa lir-Rom fl-UE.

Hemm seba' oqsma ewlenin ta' attenzjoni: l-ugwaljanza, l-inklużjoni, il-parteċipazzjoni, l-edukazzjoni, l-impjiegi, is-saħħa, u l-akkomodazzjoni.

Għal kull qasam, il-Kummissjoni ressqet miri u rakkomandazzjonijiet ġodda għall-Istati Membri dwar kif jistgħu jilħquhom, li t-tnejn li huma se jservu bħala għodod importanti għall-monitoraġġ tal-progress u biex jiġi żgurat li l-UE tagħmel aktar progress fl-għoti ta' appoġġ vitali li tant Rom li jgħixu fl-UE għad għandhom bżonn.

Il-Viċi President għall-Valuri u t-Trasparenza, Věra Jourová qalet: “Fi ftit kliem, matul dawn l-aħħar għaxar snin ma għamilniex biżżejjed biex nappoġġaw lill-popolazzjoni Rom fl-UE.

Dan mhux skużabbli.

Ħafna għadhom iħabbtu wiċċhom ma' diskriminazzjoni u razziżmu.

Din ma nistgħux naċċettawha.

Illum qed inniedu mill-ġdid l-isforzi tagħna biex nikkoreġu din is-sitwazzjoni, b'miri ċari u impenn imġedded biex niksbu bidla reali matul l-għaxar snin li ġejjin.”

Il-Kummissarju għall-Ugwaljanza, Helena Dalli, qalet: “Biex l-Unjoni Ewropea ssir Unjoni ta' Ugwaljanza vera jeħtieġ li niżguraw li miljuni ta' Rom jkunu ttrattati b'mod ugwali, soċjalment inklużi u kapaċi jipparteċipaw fil-ħajja soċjali u politika mingħajr eċċezzjoni.

Bil-miri li stabbilixxejna fil-Qafas Strateġiku llum, aħna nistennew li nagħmlu progress reali sal-2030 lejn Ewropa li fiha r-Rom huma ċċelebrati bħala parti mid-diversità tal-Unjoni tagħna, jieħdu sehem fis-soċjetajiet tagħna u jkollhom l-opportunitajiet kollha biex jikkontribwixxu bis-sħiħ għall-ħajja politika, soċjali u ekonomika fl-UE u jibbenefikaw minnha.”

Filwaqt li l-għan huwa ugwaljanza sħiħa, il-Kummissjoni pproponiet miri minimi għall-2030, li jibnu fuq il-progress li sar taħt il-qafas preċedenti.

Dawn jinkludu:

Biex jintlaħqu dawn il-miri, huwa kruċjali li l-Istati Membri jistabbilixxu l-politiki t-tajba.

Il-Kummissjoni qed tipprovdi gwida għall-Istati Membri u stabbiliet lista ta' miżuri li għandhom jittieħdu mill-Istati Membri sabiex jitħaffef il-progress lejn l-ugwaljanza, l-inklużjoni u l-parteċipazzjoni tar-Rom.

Il-gwida u l-miżuri ivarjaw mill-iżvilupp ta' sistemi ta' appoġġ għall-vittmi Rom tad-diskriminazzjoni, sal-kampanji ta' sensibilizzazzjoni fl-iskejjel, l-appoġġ għal-litteriżmu finanzjarju, il-promozzjoni tal-impjieg tar-Rom fl-istituzzjonijiet pubbliċi, u t-titjib tal-aċċess għal eżamijiet mediċi ta' kwalità, l-iskrinjar, u l-ippjanar tal-familja għan-nisa Rom.

Il-Passi li Jmiss

Il-Kummissjoni qed tappella lill-Istati Membri biex jissottomettu l-istrateġiji nazzjonali sa Settembru 2021 u jirrappurtaw dwar l-implimentazzjoni tagħhom kull sentejn.

Il-Kummissjoni se timmonitorja l-progress lejn il-miri tal-2030, billi tuża input minn stħarriġ imwettaq mill-Aġenzija Ewropea għad-Drittijiet Fundamentali u l-kontribut mis-soċjetà ċivili.

Se jkun hemm ukoll evalwazzjoni fil-fond ta' nofs it-terminu tal-pjan il-ġdid ta' 10 snin fl-intier tiegħu.

Kuntest

Għalkemm sar xi titjib fl-UE – l-aktar fil-qasam tal-edukazzjoni – l-Ewropa għad fadlilha triq twila biex tikseb ugwaljanza reali għar-Rom.

Il-marġinalizzazzjoni tippersisti, u ħafna Rom għadhom qed jiffaċċjaw taħlita ta' diskriminazzjoni sproporzjonata, anti-Żingariżmu u esklużjoni soċjoekonomika fil-ħajja tagħhom ta' kuljum.

Il-Qafas Strateġiku l-ġdid tal-UE dwar ir-Rom huwa l-ewwel kontribut dirett għall-implimentazzjoni tal-Pjan ta' Azzjoni tal-UE kontra r-razziżmu 2020-2025, u parti mill-impenn tal-President von der Leyen għal Unjoni ta' Ugwaljanza.

Il-qafas Strateġiku l-ġdid tal-UE dwar ir-Rom għall-ugwaljanza, l-inklużjoni u l-parteċipazzjoni jibni fuq il-Qafas tal-UE għall-Istrateġiji Nazzjonali għall-Integrazzjoni tar-Rom sal-2020.

Huwa jorbot mal-ħidma tal-Kummissjoni f'oqsma oħra, inkluż il-Pjan ta' Azzjoni tal-UE kontra r-razziżmu 2020-2025, l-Istrateġija dwar id-Drittijiet tal-Vittmi, u l-Istrateġija għall-Ugwaljanza bejn is-Sessi li ġie adottat dan l-aħħar.

Ħafna mill-oqsma ta' politika marbuta mat-titjib tal-ugwaljanza, l-inklużjoni u l-parteċipazzjoni tar-Rom huma primarjament responsabbiltajiet nazzjonali.

Madankollu, l-UE għandha rwol importanti fl-għoti ta' gwida politika, fil-koordinazzjoni tal-azzjonijiet mill-Istati Membri, fil-monitoraġġ tal-implimentazzjoni u tal-progress, fl-għoti ta' appoġġ permezz tal-fondi tal-UE, u fil-promozzjoni tal-iskambju ta' prattiki tajba bejn l-Istati Membri.

Aktar informazzjoni

Skeda informattiva – qafas strateġiku tal-UE dwar ir-Rom

Unjoni ta' Ugwaljanza: Qafas strateġiku tal-UE dwar ir-Rom dwar l-ugwaljanza, l-inklużjoni u l-parteċipazzjoni

Proposta tal-Kummissjoni għal abbozz ta' Rakkomandazzjoni tal-Kunsill dwar l-ugwaljanza, l-inklużjoni u l-parteċipazzjoni tar-Rom

Il-linji gwida għall-ippjanar u l-implimentazzjoni tal-oqfsa strateġiċi nazzjonali tar-Rom

Portafoll ta' indikaturi (indikaturi għall-monitoraġġ tal-progress fil-kisba tal-objettivi u l-miri tal-politika stabbiliti fil-qafas strateġiku tal-UE dwar ir-Rom)

Dokument ta' Ħidma tal-Persunal tal-Kummissjoni: dokument analitiku li jakkumpanja l-qafas strateġiku tal-UE dwar ir-Rom għall-ugwaljanza, l-inklużjoni u l-parteċipazzjoni

L-Aġenzija tal-UE għad-Drittijiet Fundamentali: Stħarriġ tal-2019 dwar ir-Rom u t-Travellers fil-Belġju, Franza, l-Irlanda, in-Netherlands, l-Iżvezja u r-Renju Unit

L-Aġenzija tal-UE għad-Drittijiet Fundamentali: Pandemija tal-Coronavirus – Impatt fuq ir-Rom u t-Travellers, Bullettin nru° 5


Ir-Rieżami tal-Implimentazzjoni Ambjentali: Il-Kummissjoni tgħin lill-Istati Membri biex japplikaw aħjar ir-regoli ambjentali tal-UE biex jipproteġu ċ-ċittadini u jtejbu l-kwalità tal-ħajja tagħhom

Inizjattiva biex titjieb l-applikazzjoni tar-regoli tal-UE dwar il-ġestjoni tal-iskart, in-natura u l-bijodiversità, il-kwalità tal-arja, u l-kwalità u l-ġestjoni tal-ilma.

Ilum, il-Kummissjoni ppubblikat it-tieni Rieżami tal-Implimentazzjoni Ambjentali (Environmental Implementation Review, EIR), li hija parti mill-inizjattiva tagħha mnedija fl-2016 biex ittejjeb l-implimentazzjoni tal-politika ambjentali Ewropea u r-regoli li ntlaħaq qbil dwarhom b'mod komuni fl-Istati Membri kollha tal-UE.

L-implimentazzjoni tal-politika u tal-liġi ambjentali tal-UE mhijiex biss essenzjali għal ambjent b'saħħtu, iżda tiftaħ ukoll opportunitajiet ġodda għat-tkabbir ekonomiku, l-impjiegi u l-kompetittività.

L-implimentazzjoni sħiħa tal-leġiżlazzjoni ambjentali tal-UE tista' tiffranka lill-ekonomija tal-UE madwar €55 biljun kull sena fi spejjeż għas-saħħa u fi spejjeż diretti għall-ambjent.

Karmenu Vella, il-Kummissarju għall-Ambjent, l-Affarijiet Marittimi u s-Sajd, qal: “Il-Kummissjoni Juncker hija impenjata li tibni Ewropa li tipproteġi.

Il-prijorità tagħna hija li niżguraw li l-ġestjoni tal-arja, l-ilma u l-iskart li jgawdu ċ-ċittadini tagħna jkunu tal-aqwa kwalità u li l-kapital naturali tagħna jkun protett.

Ir-Rieżami tal-Implimentazzjoni Ambjentali qiegħed hemm biex jgħin lill-Istati Membri jagħmlu dan billi jipprovdilhom l-informazzjoni u l-għodod li jeħtieġu.”

Ir-Rieżami jfassal is-sitwazzjoni tal-politiki ambjentali u l-implimentazzjoni tar-regoli f'kull pajjiż tal-UE u jidentifika l-kawżi tal-lakuni fl-implimentazzjoni.

Dan jgħin biex jinstabu soluzzjonijiet qabel ma l-problemi jsiru urġenti u għandu l-għan li jgħin lil dawk li jieħdu d-deċiżjonijiet nazzjonali billi jiddeskrivi l-prijoritajiet li jeħtieġu l-attenzjoni tagħhom.

L-Istati Membri kollha għamlu użu mill-programm tal-EIR P2P Bejn il-Pari li ġie stabbilit fl-2017 li jiffaċilita t-tagħlim bejn l-awtoritajiet ambjentali.

Il-pakkett jinkludi: 28 rapport tal-pajjiżi li juru s-sitwazzjoni attwali fl-implimentazzjoni tal-liġi ambjentali tal-UE, kif ukoll opportunitajiet għal titjib f'kull Stat Membru; u Komunikazzjoni li tiġbor il-konklużjonijiet u tiddefinixxi x-xejriet komuni fil-livell tal-UE, kif ukoll rakkomandazzjonijiet għal titjib fl-Istati Membri kollha bl-azzjonijiet ta' prijorità ewlenin.

Is-sitwazzjoni attwali fl-oqsma ta' politika ewlenin

Ir-Rieżami juri li tmintax-il Stat Membru għadhom qed jissieltu ma' livelli għoljin ta' emissjonijiet tal-ossidu tan-nitroġenu (NOx) u ħmistax-il pajjiż jeħtieġu li jnaqqsu aktar l-emissjonijiet tal-materja partikulata (PM2.5 u PM10).

Minħabba l-impatt tat-tniġġis tal-arja fuq is-saħħa, u b'mod konformi mal-Komunikazzjoni ta' Mejju 2018 “Ewropa li tipproteġi: Arja nadifa għal kulħadd", il-Kummissjoni involviet ruħha fi djalogi dwar l-arja nadifa ma' diversi pajjiżi tal-UE, flimkien ma' azzjonijiet ta' infurzar aktar immirati.

Filwaqt li b'mod ġenerali l-qafas tal-politika għall-ekonomija ċirkolari ssaħħaħ, il-prevenzjoni tal-iskart għadha sfida importanti għall-Istati Membri kollha.

Fir-rigward tal-ġestjoni tal-iskart, disa' pajjiżi jinsabu fit-triq it-tajba u ħamsa diġà laħqu l-miri tar-riċiklaġġ, iżda erbatax huma f'riskju li ma jilħqux il-mira tal-2020 għar-riċiklaġġ tal-iskart muniċipali.

Sistemi tal-ġestjoni tal-iskart tajbin u effiċjenti huma element kostitwenti essenzjali għall-ekonomija ċirkolari tagħna.

Fejn jidħol l-ilma, għad fadal ħafna xi jsir biex jintlaħqu bis-sħiħ l-għanijiet tad-direttivi dwar l-Ilma, u b'mod partikolari stat tajjeb għall-korpi tal-ilma tagħna sal-2027.

L-ilma urban mormi għadu ma jiġix trattat kif suppost f'żewġ terzi tal-Istati Membri.

Żieda fl-investimenti hija essenzjali biex jintlaħqu dawn l-għanijiet u l-fondi tal-UE se jkomplu jappoġġaw l-isforzi ta' implimentazzjoni.

Fir-rigward tal-protezzjoni tan-natura u l-bijodiversità, in-netwerk Natura 2000 kompla jespandi fuq l-art u fil-baħar.

L-UE diġà qabżet il-mira li tiddefinixxi 10% taż-żoni kostali u marini tagħha bħala Żoni Protetti tal-Baħar sal-2020 kif stabbilit mill-Konvenzjoni dwar id-Diversità Bijoloġika.

Madankollu, il-biċċa l-kbira tal-Istati Membri jeħtieġ li jħaffu l-isforzi tagħhom għat-tlestija u l-ġestjoni tan-netwerk Natura 2000.

Fir-rigward tal-bidla fil-klima, l-Istati Membri għamlu progress tajjeb fl-implimentazzjoni tal-leġiżlazzjoni dwar il-klima tal-UE u x'aktarx li l-miri tal-2020 se jintlaħqu.

Madankollu, l-isforzi f'kull Stat Membru u fil-livell tal-UE jeħtiġilhom li jiġu intensifikati ħalli jsiru konformi mal-impenji internazzjonali tagħna skont il-Ftehim ta' Pariġi u jiġu evitati l-agħar konsegwenzi tal-bidla fil-klima.

Ir-Rieżami tal-Implimentazzjoni Ambjentali stabbilixxa għodda ġdida - il-programm Bejn il-Pari - biex jistimula l-awtoritajiet ambjentali minn Stati Membri differenti ħalli jitgħallmu mill-esperjenzi ta' xulxin bejn fruntiera u oħra.

Mit-tnedija tiegħu, l-Istati Membri kollha kienu involuti f'tal-anqas avveniment wieħed li jkopri l-ekonomija ċirkolari, il-kwalità tal-arja, ir-regolamentazzjoni tal-provenjenza tal-injam, in-natura u l-bijodiversità, u s-suġġetti dwar il-kwalità tal-ilma.

Ir-Rieżami jivvaluta wkoll xi fatturi li jistgħu jtejbu l-implimentazzjoni b'mod drastiku, bħal pereżempju l-governanza ambjentali.

Il-Kummissjoni tappella lill-Istati Membri biex itejbu l-integrazzjoni ta' għanijiet ambjentali ma' għanijiet oħra ta' politika, biex itejbu l-effiċjenza u l-effettività tal-amministrazzjoni pubblika, u biex ikunu aktar trasparenti bl-informazzjoni ambjentalment rilevanti.

Hemm ukoll lok biex l-awtoritajiet reġjonali u lokali u partijiet ikkonċernati oħra jiġu involuti aktar fl-indirizzar tal-isfidi ewlenin tal-implimentazzjoni.

Kuntest

L-ewwel pakkett tal-Analiżi tal-Implimentazzjoni Ambjentali ġie adottat fi Frar 2017.

Ir-Rieżami tal-Implimentazzjoni Ambjentali jaħdem skont il-politika tal-Kummissjoni għal Regolamentazzjoni Aħjar, li tiffoka fuq it-titjib tal-implimentazzjoni tal-leġiżlazzjoni u l-politiki eżistenti.

Sa mill-adozzjoni tagħha, ħafna Stati Membri organizzaw djalogi ta' Rieżami tal-Implimentazzjoni Ambjentali nazzjonali fuq it-temi ta' prijorità identifikati fir-rapporti tagħhom.

F'ħafna każijiet, kienu involuti l-awtoritajiet reġjonali u lokali u l-partijiet ikkonċernati ewlenin.

Meta r-regoli maqbula b'mod komuni ma jiġux implimentati kif suppost, il-Kummissjoni tista' tieħu azzjoni legali.

Sabiex tiġi evitata din ir-rotta, il-Kummissjoni taħdem mal-Istati Membri biex ikunu jistgħu japplikaw aħjar il-politiki u r-regoli ambjentali, permezz tal-proċess tar-Rieżami tal-Implimentazzjoni Ambjentali

Għal Aktar Informazzjoni

Komunikazzjoni u Anness:

28 Rapport tal-pajjiżi u Skedi Informattivi

Dokument ta' Ħidma tal-Persunal ta' sfond ta' politika

Is-sit web tar-Rieżami tal-Implimentazzjoni Ambjentali


Il-Jum Internazzjonali tar-Rom: Stqarrija mill-Ewwel Viċi President Frans Timmermans u l-Kummissarji Johannes Hahn, Marianne Thyssen, Vĕra Jourová, Corina Creţu

Fl-okkażjoni tal-Jum Internazzjonali tar-Rom fit-8 ta' April, l-Ewwel Viċi President Frans Timmermans u l-Kummissarji Johannes Hahn, Marianne Thyssen, Vĕra Jourová, Corina Creţu stqarru:

"Illum niċċelebraw il-kultura tar-Rom u nfakkru l-istorja tagħhom li ilha parti mill-Ewropa għal sekli sħaħ.

Minkejja li huma jifformaw l-akbar minoranza fl-Ewropa, il-komunitajiet tar-Rom għadhom qegħdin ibatu minn diskriminazzjoni u marġinalizzazzjoni mifruxa.

Dan ma jħallihomx li jkollhom aċċess għal drittijiet fundamentali għall-edukazzjoni, l-impjiegi, l-akkomodazzjoni deċenti jew servizzi bażiċi tas-saħħa.

L-antiżingariżmu qiegħed jiżdied.

Qegħdin nassistu għal diskorsi b'kontenut estrem, anki minn politiċi, u t-tixrid ta' diskors ta' mibgħeda, kif ukoll aħbarijiet foloż fuq l-internet.

Il-kliem iwassal għall-mibgħeda, u l-mibgħeda twassal għall-vjolenza.

Hemm bżonn li nkunu moħħna hemm biex naraw li r-Rom ma jerġgħux ikunu fil-mira ta' tfixkil u attakki.

Hemm bżonn li nitgħallmu mill-istorja tagħna u hemm bżonn li ma nħallux llil min irewwaħ in-nirien ta' mibgħeda antika.

Biex nagħmlu dan, hemm bżonn li nirriaffermaw il-valuri fundamentali tagħna.

L-UE trid soċjetà fejn it-trattament ugwali tkun realtà għall-minoritajiet kollha, u fejn jiġu offruti l-istess drittijiet u opportunitajiet lill-komunitajiet tar-Rom, daqs kulħadd.

Dan hu dak li aħna.

Il-Jum Internazzjonali tar-Rom huwa opportunità biex inħarsu lejn dak li sar fil-livell tal-UE u dak nazzjonali, u biex intejbu l-inklużjoni tar-Rom.

Il-ħidma tal-Istati Membri ġiet iggwidata mill-Qafas tal-UE għall-Istrateġiji Nazzjonali għall-Integrazzjoni tar-Rom sa mill-2011, u hemm ukoll fondi mill-UE disponibbli f'sostenn għall-integrazzjoni tar-Rom.

Din l-istrateġija qiegħda tħallli l-frott; qegħdin naraw titjib, b'mod partikolari fil-qasam tal-edukazzjoni.

Iżda għad fadlilna triq twila quddiemna sabiex naraw li l-komunitajiet tar-Rom ikunu jistgħu jaslu sal-potenzjal sħiħ tagħhom.

Il-Kummissjoni Ewropea tħeġġeġ lill-pajjiżi tal-UE, kif ukoll lis-sħab li għandhom perspettiva Ewropea biex iżommu mal-impenji li daħlu għalihom li tissaħħaħ il-ġlieda kontra d-diskriminazzjoni u biex jappoġġaw il-parteċipazzjoni u r-rappreżentanza tar-Rom fil-qasam politiku, fl-ekonomiji u s-soċjetajiet tagħna.

Huma u aħna, xorta.

Biex inġibu fi tmiemha marġinalizzazzjoni li ilha għaddejja s-sekli hemm bżonn ta' kooperazzjoni madwar l-Ewropa kollha.

Il-politiċi kollha, sew fil-livell nazzjonali kif ukoll f'dak lokali, hemm bżonn li jkattru l-fiduċja bejn il-komunitajiet tar-Rom u dawk li mhux Rom, u li jaraw li r-Rom igawdu mill-istess drittijiet u opportunitajiet daqs Ewropej oħrajn.”

Kuntest

Ir-Rom huma l-akbar komunità minoritarja tal-Ewropa – b'sitt miljun Rom li jgħixu fl-UE u erba' miljun fil-pajjiżi involuti fit-tkabbir (il-Montenegro, is-Serbja, il-Maċedona ta' Fuq, l-Albanija, il-Bożnja u Ħerżegovina, il-Kosovo u t-Turkija).

Madankollu ilhom isofru minn nuqqas ta' ugwaljanza, esklużjoni soċjali, diskriminazzjoni u marġinalizzazzjoni.

L-evalwazzjoni tal-Qafas tal-UE tal-2011 għall-Istrateġiji Nazzjonali għall-Integrazzjoni tar-Rom sal-2020, li għamlet il-Kummissjoni Ewropea dan l-aħħar, evalwa kif ġew implimentati l-Istrateġiji għall-Integrazzjoni tar-Rom madwar l-UE.

Ġie indikat xi titjib pożittiv mill-proġett pilota “Roma Civil Monitor” b'mod partikolari fil-qasam tal-edukazzjoni, iżda irid isir aktar fil-ġlieda kontra d-diskriminazzjoni u fil-promozzjoni tal-inklużjoni soċjali u ekonomika tal-komunitajiet tar-Rom.

L-azzjoni tal-UE pprovdiet valur miżjud lill-politiki nazzjonali tar-Rom u lill-implimentazzjoni tagħhom permezz ta' dimensjonijiet politiċi, ta' governanza u finanzjarji.

Il-Kummissjoni tappoġġja l-inklużjoni tal-komunitajiet tar-Rom permezz ta' proġetti u ffinanzjar differenti:

- il-Politika ta' Koeżjoni: Objettiv speċifiku fil-proposta tal-Kummissjoni għall-Fond Soċjali Ewropew Plus il-ġdid għall-perjodu bejn l-2021 u l-2027 se jkun iddedikat għall-avvanz tal-inklużjoni soċjali ta' gruppi marġinalizzati.

Il-Fond Ewropew għall-Iżvilupp Reġjonali se jibqa' jappoġġa l-infrastruttura fil-kura tat-tfal, il-kura tas-saħħa, il-kura soċjali, l-edukazzjoni u l-akkomodazzjoni.

- Il-programm JUSTROM jagħti s-setgħa lil nisa Rom u jappoġġa l-vittmi tad-diskriminazzjoni;

- Il-programm INSCHOOL jippromwovi l-edukazzjoni inklussiva u disegregazzjoni għat-tfal tar-Rom.

- Il-programmi ROMACT u ROMACTED, inizjattivi stabbiliti fl-2013 u fl-2016 rispettivament, jgħinu wkoll lill-komunità tar-Rom billi jappoġġaw lill-awtoritajiet lokali f'180 muniċipalità fl-UE u fil-pajjiżi involuti fit-tkabbir bit-tfassil, l-iffinanzjar u l-implimentazzjoni ta' politiki u ta' servizzi pubbliċi immirati lejn il-ħolqien ta' soċjetà aktar inklussiva għar-Rom.

Dawn l-inizjattivi huma programmi konġunti bejn il-Kummissjoni u l-Kunsill tal-Ewropa.

- Is-sitwazzjoni tal-minoranzi bħar-Rom tittieħed f'kunsiderazzjoni fl-evalwazzjoni tal-kapaċità ta' kandidati potenzjali u pajjiżi kandidati biex isiru membri tal-Unjoni Ewropea.

Il-Kummissjoni tappoġġa l-gvernijiet u s-soċjetà ċivili fil-Balkani tal-Punent u fit-Turkija fil-livelli lokali, nazzjonali u reġjonali

għall-implimentazzjoni ta' proġetti għall-integrazzjoni tar-Rom.

Għall-perjodu 2021-2027, l-azzjonijiet se jkunu ffukati fuq l-edukazzjoni, l-impjiegi, is-saħħa, l-akkomodazzjoni u d-dokumentazzjoni ċivili kif ukoll fuq kwistjonijiet trasversali li jikkontribwixxu għall-ugwaljanza tal-ġeneru u l-ġlieda kontra d-diskriminazzjoni.

Studju li jorjenta r-riċerka dwar it-tfal tar-Rom ġie ppreżentat fit-12-il Forum Ewropew dwar id-Drittijiet tat-Tfal.

Dan jagħmel rakkomandazzjonijiet lil dawk kollha involuti fl-integrazzjoni tar-Rom, inkluż l-Unjoni Ewropea, il-gvernijiet nazzjonali, reġjonali u lokali, l-NGOs u organizzazzjonijiet oħra kif ukoll lil donaturi.

L-istudju sħiħ jista' jinstab hawn.

Għat-tielet sena konsekuttiva, il-Kummissjoni Ewropea se tingħaqad mal-inizjattiva tal-Parlament Ewropew, flimkien ma' organizzazzjonijiet tas-soċjetà ċivili rappreżentattivi Ewropej, biex tospita sensiela ta' avvenimenti fl-okkażjoni tal-Jum Internazzjonali tar-Rom.

Aktar informazzjoni tista' tinkiseb hawn.

Għal iktar informazzjoni

Il-politika tal-UE dwar l-integrazzjoni tar-Rom

Ir-riżoluzzjoni tal-Parlament Eworpew dwar il-ħtieġa ta' Qafas Strateġiku tal-UE għall-Istrateġiji Nazzjonali għall-Inklużjoni tar-Rom għal wara l-2020 u t-twessiegħ tal-ġlieda kontra l-antiżingariżmu (Frar 2019)

Ir-rapport tal-Aġenzija għad-Drittijiet Fundamentali: Roma women in nine EU Member States (In-nisa Rom f'disa' Stati Membru tal-UE)

L-Aġenzija għad-Drittijiet Fundamentali – Miżuri f'appoġġ għan-nisa Rom

Ir-rapport tal-Aġenzija għad-Drittijiet Fundamentali: A persisting concern: (Preokkupazzjoni li għadha teżisti:) antigypsyism as a barrier to Roma inclusion (l-antiżingariżmu bħala xkiel għall-inklużjoni tar-Rom)


Nipproteġu lill-konsumaturi Ewropej: il-ġugarelli u l-karozzi minn ta' quddiem nett fil-lista ta' prodotti perikolużi

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Illum, il-Kummissjoni Ewropea ħarġet ir-rapport tagħha tal-2018 dwar is-Safety Gate għall-prodotti perikolużi, dik li qabel kienet imsejjħa s-Sistema ta' Twissija Rapida.

Ir-rapport juri li l-awtoritajiet skambjaw 2,257 twissija dwar prodotti perikolużi.

Il-kategorija tal-ġugarelli kienet l-aktar kategorija nnotifikata ta' prodotti (31%), segwita minn dik tal-“vetturi bil-mutur” (19 %) u “ħwejjeġ, tessili u prodotti tal-moda” (10%), filwaqt li r-riskji ewlenin indikati kienu riskji u l-korrimenti kimiċi (25% kull wieħed) segwiti mir-riskju ta' soffokazzjoni tat-tfal (18%).

Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri Věra Jourová, qalet: “Is-Safety Gate hija l-għodda ewlenija li verament taħdem biex jiġu protetti l-Ewropej minn prodotti perikolużi.

Ir-rapport juri l-infurzar effikaċi tar-regoli b'aktar minn 2,000 twissija u kważi d-doppju ta' prodotti li jinġabru lura u jitneħħew mis-suq.

Se nkomplu naħdmu mal-awtoritajiet nazzjonali u l-pajjiżi terzi biex nipproteġu lill-konsumaturi Ewropej kollha.”

Il-ġbir lura tal-prodotti mis-suq hija waħda mill-aktar miżuri komuni użati biex jitnaqqsu r-riskji li jippreżentaw prodotti perikolużi, madankollu l-proporzjon ta' prodotti li jiġu rkuprati b'suċċess mill-konsumaturi baqgħet ġeneralment baxxa.

Ir-riżultati ta' stħarriġ ġdid fuq din il-kwistjoni juru li terz ta' dawk li wieġbu qalu li konxjament jibqgħu jużaw prodotti li jkunu se jinġabru lura, li jindika li l-avviżi ta' ġbir lura jista' ma jkollhomx effett kbir fuq il-konsumaturi u/jew li r-riskju mhux qed jiġi kkomunikat b'mod ċar biżżejjed.

Aktar minn nofs il-prodotti perikolużi kollha identifikati ġejjin miċ-Ċina.

Il-kooperazzjoni mal-awtoritajiet Ċiniżi fil-qasam tas-sikurezza tal-prodotti għadha prijorità, iżda r-riżultati huma mħalltin.

Il-Kummissjoni se tkompli taħdem mal-awtoritajiet kompetenti Ċiniżi fuq dan l-aspett.

Dan jinkludi s-sensibilizzazzjoni dwar ir-regoli tas-sikurezza tal-prodotti li jridu jiġu ssodisfati meta jsir il-bejgħ lill-konsumaturi tal-UE.

Il-kuntest

Mill-2003, is-Sistema ta' Twissija Rapida tiżgura li l-informazzjoni dwar prodotti perikolużi li mhumiex tal-ikel li jiġu rtirati mis-suq u/jew jinġabru lura kullimkien fl-Ewropa, tiddawwar f'qasir żmien bejn l-Istati Membri u l-Kummissjoni Ewropea.

B'dan il-mod, tittieħed azzjoni ta' segwitu kif suppost (il-projbizzjoni/il-waqfien mill-bejgħ, l-irtirar, il-ġbir lura jew ir-rifjut tal-importazzjoni mill-Awtoritajiet Doganali) kullimkien fl-UE.

Is-Sistema ta' Twissija Rapida ngħatat l-isem ġdid ta' Safety Gate mill-Kummissjoni Ewropea.

Is-Safety Gate għandha sit web pubbliku dedikat li jagħti aċċess għal aġġornamenti ta' kull ġimgħa ta' twissijiet ippreżentati mill-awtoritajiet nazzjonali li jipparteċipaw fis-sistema.

Kull ġimgħa, jiġu rreġistrati u ppubblikati madwar 50 twissija fuq is-sit web.

In-negozji jistgħu jużaw ukoll il- Portal tan-Negozju biex iwissu lill-awtoritajiet nazzjonali malajr u b'mod effiċjenti dwar prodott li jkunu qiegħdu fis-suq li jista' jkun perikoluż.

Għal Aktar Informazzjoni

Rapport u skeda informattiva annwali bi statistika nazzjonali

Safety Gate

Elenkar tat-twissijiet tas-Safety Gate

Stħarriġ dwar l-effikaċja tal-ġbir lura

Portal tan-Negozju

Għodda ta' riċerka għall-informazzjoni ppubblikata tas-Sistema ta' Twissija Rapida

Punti ta' kuntatt nazzjonali tas-Safety Gate

L-għodda tal-istatistika tas-Safety Gate biex tipproduċi l-istatistika tiegħek stess


Karti tal-identità u dokumenti ta' residenza siguri: il-Kummissjoni tilqa' l-vot tal-Parlament

Illum, il-Parlament Ewropew ivvota dwar Regolament ġdid, li se jsaħħaħ is-sigurtà tal-karti tal-identità u d-dokumenti ta' residenza fl-Unjoni Ewropea kollha.

L-elementi ta' sigurtà dgħajfin tal-karti tal-identità f'xi Stati Membri, li għadhom joħorġu l-karti tal-identità tal-karti, jirrappreżentaw riskju serju għas-sigurtà, minħabba li jistgħu jiġu ffalsifikati faċilment u jintużaw mit-terroristi u kriminali oħrajn biex jidħlu fl-UE.

Dan ir-Regolament se jintroduċi standards minimi tas-sigurtà komuni, biex jagħmel il-karti siguri u affidabbli.

Huwa u jilqa' l-vot, il-Kummissarju Ewropew għall-Migrazzjoni, l-Affarijiet Interni u ċ-Ċittadinanza, Dimitris Avramopoulos, qal: “Fil-futur, il-karti tal-identità u d-dokumenti ta' residenza kollha maħruġin fl-UE għandu jkollhom l-istess standards minimi ta' sigurtà.

Dan se jgħinna naqbdu u nżommu lit-terroristi u lill-kriminali milli jużaw karti tal-identità ffalsifikati u milli jaqsmu l-fruntieri tagħna, filwaqt li nissalvagwardjaw id-drittijiet u l-libertajiet taċ-ċittadini tagħna, inkluża l-mobilità tagħhom.”

Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová qalet: “Il-karti tal-identità b'element ta' sigurtà aktar b'saħħithom se jippermettu liċ-ċittadini jivvjaġġaw b'anqas xkiel madwar l-UE.

Se jiggarantixxu wkoll li d-dokumenti tal-identità tal-pajjiżi kollha jkollhom l-istess elementi b'saħħithom ta' sigurtà, biex b'hekk tingħalaq kwalunkwe lakuna jew xi vulnerabbiltà li t-terroristi u l-kriminali jistgħu japprofittaw ruħhom minnha.”

Issa l-elementi ta' sigurtà tal-karti tal-identità se jiġu allinjati ma' dawk tal-passaporti, minħabba li ż-żewġ tipi ta' dokumenti tal-ivvjaġġar issa se jkun fihom ċippa mingħajr kuntatt b'sigurtà għolja, bi stampa u l-marki tas-swaba' tad-detentur.

L-Istati Membri se jibdew joħorġu l-karti tal-identità l-ġodda fi żmien sentejn.

Il-karti tal-identità li qegħdin fiċ-ċirkolazzjoni u li mhumiex konformi mal-istandards il-ġodda se jkollhom jiġu mibdula fi żmien 5 jew 10 snin, skont il-livell ta' sigurtà tagħhom.

Se jkun hemm eċċezzjonijiet għal karti tal-identità ta' nies li għandhom aktar minn 70 sena.

Ir-regoli l-ġodda ma jobbligawx lill-Istati Membri joħorġu karti tal-identità: se jkomplu jkunu huma li jiddeċiedu jagħmluhomx volontarji jew obbligatorji, jew li saħansitra ma joħorġuhomx.

L-Istati Membri jistgħu jżommu l-elementi tad-disinn nazzjonali u s-servizzi elettroniċi tal-gvern tagħhom.

Madankollu, il-karti tal-identità l-ġodda kollha se jkollhom jimxu mal-istandards il-ġodda tas-sigurtà.

Il-passi li jmiss

Il-proposta għad trid tiġi adottata finalment mill-Kunsill.

Kuntest

Fis-17 ta' April 2018, il-Kummissjoni pproponiet, bħala parti mill-azzjonijiet tagħha favur Unjoni tas-Sigurtà ġenwina u effettiva, biex ittejjeb l-elementi ta' sigurtà tal-karti tal-identità taċ-ċittadini tal-UE u tal-karti tar-residenza tal-membri tal-familja li mhumiex ċittadini tal-UE.

B'madwar 80 miljun Ewropew li bħalissa għandhom karti tal-identità li ma jinqrawx mill-magni u li ma għandhomx elementi bijometriċi, l-għan tal-proposta huwa li jitrażżan l-użu ta' dokumenti frodulenti li jistgħu jintużaw ukoll mit-terroristi u mill-kriminali biex jidħlu fl-UE minn pajjiżi li mhumiex fl-UE.

Għal aktar informazzjoni

Skeda informattiva

Komunikazzjoni: Is-Sbatax-il Rapport ta' Progress għal Unjoni ta' Sigurtà effettiva u ġenwina

Mistoqsijiet Frekwenti – Niċħdu l-mezzi biex it-terroristi jaġixxu

Il-Valutazzjoni tal-impatt għall-proposta biex tittejjeb is-sigurtà tal-karti tal-identità u d-dokumenti ta' residenza ta' ċittadini tal-UE u l-membri tal-familja tagħhom

Stqarrija għall-istampa: L-Unjoni tas-Sigurtà: il-Kummissjoni tippreżenta miżuri ġodda biex it-terroristi u l-kriminali jiġu rrifjutati l-mezzi u l-ispazju biex jaġixxu


Is-Suq Uniku Diġitali: Il-Kummissjoni tilqa' l-vot tal-Parlament Ewropew dwar regoli ġodda għall-kondiviżjoni tad-<i>data</i> tas-settur pubbliku

Illum, il-Parlament Ewropew approva d-Direttiva dwar id-Data Miftuħa u l-Informazzjoni tas-Settur Pubbliku li se ttejjeb b'mod sinifikanti d-disponibbiltà u l-użu innovattiv tad-data pubblika u ffinanzjata mill-pubbliku, biex b'hekk tgħin fit-tkabbir tal-iżvilupp ta' teknoloġiji intensivi fid-data bħall-intelliġenza artifiċjali.

Il-Viċi President għas-Suq Uniku Diġitali Andrus Ansip u l-Kummissarju għall-Ekonomija u s-Soċjetà Diġitali Mariya Gabriel esprimew is-sodisfazzjon tagħhom dwar dan il-vot f'dikjarazzjoni konġunta:

“Kuntenti ħafna bl-appoġġ kbir li ngħata lid-Direttiva dwar id-Data Miftuħa mill-membri tal-Parlament Ewropew.

Id-data hija assi ewlieni tal-ekonomija diġitali u parti kbira ta' dan l-assi hija ġġenerata mis-settur pubbliku.

Sabiex jiġi sfruttat bis-sħiħ il-potenzjal innovattiv tiegħu, huwa essenzjali li d-data pubblika u ffinanzjata mill-pubbliku tkun faċilment disponibbli għaċ-ċittadini u għall-kumpaniji tal-UE.

Dan huwa partikolarment minnu għat-teknoloġiji tal-Intelliġenza Artifiċjali, li l-iżvilupp tagħhom jiddependi fuq l-aċċess għal ammonti enormi ta' data.

It-tisħiħ tar-regoli tal-UE dwar l-użu mill-ġdid tal-informazzjoni tas-settur pubbliku huwa meħtieġ biex dawn ikunu allinjati ma' teknoloġiji li qed jinbidlu b'mod rapidu u biex jiġu indirizzati l-ostakli li jipprevjenu lill-SMEs u lin-negozji ġodda milli jinnovaw fil-qasam tar-riżorsi tad-data pubblika.

Bis-saħħa tad-Direttiva dwar id-Data Miftuħa adottata llum, id-data f'ħin reali tas-settur pubbliku kif ukoll id-data minn organizzazzjonijiet u impriżi pubbliċi li jwettqu r-riċerka se ssir disponibbli aktar faċilment u tkun tista' tintuża kemm mill-magni u kemm mill-bnedmin.

Nixtiequ nirringrazzjaw lill-Membri tal-Parlament Ewropew, lill-Istati Membri u lill-partijiet ikkonċernati involuti talli żguraw proċess leġiżlattiv kostruttiv u rapidu li wassal għall-vot importanti tal-lum.”

Il-passi li jmiss

It-test adottat illum mill-Parlament Ewropew irid jiġi formalment approvat mill-Kunsill tal-UE.

L-Istati Membri mbagħad ikollhom jimplimentaw ir-regoli riveduti fi żmien sentejn qabel ma dawn jidħlu fis-seħħ.

Il-Kummissjoni se tibda taħdem mal-Istati Membri fuq l-identifikazzjoni tas-settijiet tad-data ta' valur għoli li se jkunu stipulati f'Att ta' Implimentazzjoni.

Kuntest

Ir-regoli l-ġodda huma s-suċċessuri tad-Direttiva dwar l-Informazzjoni tas-Settur Pubbliku (2003/98/KE, rieżaminata fl-2013) li tirregola l-użu mill-ġdid tad-data ġġenerata minn korpi tas-settur pubbliku (eż. fil-qasam legali, tat-traffiku, tas-servizzi meteoroloġiċi u dawk finanzjarji, eċċ.) għal skopijiet kummerċjali u mhux kummerċjali.

Fil-25 ta' April 2018, il-Kummissjoni adottat il-Pakkett tal-2018 dwar id-Data, li għall-ewwel darba indirizza t-tipi differenti ta' data (pubblika, privata, xjentifika) f'qafas politiku koerenti bl-użu ta' diversi strumenti politiċi.

Kull użu mill-ġdid ta' data personali skont id-Direttiva dwar id-Data Miftuħa u l-Informazzjoni tas-Settur Pubbliku (PSI) irid jirrispetta bis-sħiħ ir-regoli u l-obbligi li jinsabu fir-Regolament tal-UE dwar il-Protezzjoni Ġenerali tad-data.

L-Att ta' Implimentazzjoni li jmiss se jagħżel is-settijiet ta' data ta' importanza soċjoekonomika partikolari (Settijiet tad-data ta' Valur Għoli) li se jkunu disponibbli b'xejn u b'mod miftuħ madwar l-UE, permezz ta' Interfaċċi għall-Ipprogrammar tal-Applikazzjonijiet (APIs).

Għal Aktar Informazzjoni

Stqarrija għall-istampa

Skeda informattiva

Studju dwar is-Suq tad-Data Ewropew


L-Istat tad-Dritt: Il-Kummissjoni tiftaħ dibattitu biex jissaħħaħ l-istat tad-dritt fl-UE

Il-Kummissjoni Ewropea llum qed tniedi proċess ta' riflessjoni dwar l-istat tad-dritt fl-Unjoni Ewropea li jistipula toroq possibbli għal azzjoni futura.

Il-Komunikazzjoni ppreżentata llum tevalwa l-għodod disponibbli għall-monitoraġġ, il-valutazzjoni u l-protezzjoni tal-istat tad-dritt fl-Unjoni.

Din tħares ukoll lejn l-esperjenza ta' dawn l-aħħar snin sabiex inkunu nistgħu nibdew dibattitu Ewropew usa' dwar kif l-istat tad-dritt jista' jissaħħaħ aktar.

L-esperjenza tal-passat, b'mod partikolari, tindika l-ħtieġa ta' promozzjoni aħjar tal-istat tad-dritt, il-prevenzjoni bikrija tar-riskji u l-ksur tal-istat tad-dritt, u reazzjoni effettiva meta jinqalgħu problemi bħal dawn fl-Unjoni.

L-Ewwel Viċi President, Frans Timmermans, qal: “Il-kapaċità tal-Unjoni li tirrispetta l-istat tad-dritt hija essenzjali, issa aktar minn qatt qabel.

L-ewwel nett għaliex hija kwistjoni ta' valuri fundamentali, kwistjoni ta' “min aħna”.

It-tieni, minħabba li l-funzjonament tal-UE inġenerali jiddependi fuq l-istat tad-dritt fl-Istati Membri kollha.

Issa huwa ż-żmien li nirriflettu flimkien mal-istituzzjonijiet kollha, l-Istati Membri, l-awtoritajiet differenti u l-partijiet interessati dwar kif wieħed għandu jiddefendi u jsaħħaħ l-istat tad-dritt fl-Unjoni.”

F'dawn l-aħħar snin, l-istat tad-dritt fl-Ewropa ġie taħt pressjoni akbar.

F'dibattiti fi ħdan l-Unjoni tqajmu preokkupazzjonijiet komuni u konkreti, f'livell internazzjonali u mis-soċjetà ċivili.

Jidher ċar li jeħtieġ li jsir aktar biex jiġi żgurat li l-istat tad-dritt ikollu min jiddefendih u jiġi rispettat fl-Unjoni kollha.

Filwaqt li tibni fuq id-dibattiti li għaddejjin bħalissa u l-esperjenzi tal-passat, il-Komunikazzjoni tal-lum għandha l-għan li tibda dan il-proċess billi tistabbilixxi toroq possibbli għal riflessjoni u azzjoni futura.

Toroq possibbli għall-ġejjieni

Hija responsabilità komuni tal-istituzzjonijiet tal-UE u tal-Istati Membri li jiddefendu, isaħħu, u jirrispettaw l-istat tad-dritt fl-Unjoni.

Il-Kummissjoni diġà użat firxa wiesgħa ta' għodod biex timmonitorja, tivvaluta u tirrispondi għat-tħassib dwar l-istat tad-dritt fl-Istati Membri, inkluż il-Qafas tal-Istat tad-Dritt, il-proċedura tal-Artikolu 7(1) tat-TUE, il-proċeduri ta' ksur, kif ukoll is-Semestru Ewropew, it-Tabella ta' Valutazzjoni tal-Ġustizzja tal-UE jew il-Mekkaniżmu ta' Kooperazzjoni u Verifika (CVM).

Filwaqt li tibni fuq l-esperjenza miġbura s'issa permezz tal-istrumenti kollha, il-Kummissjoni qiegħda llum tfisser tliet pilastri li jistgħu jikkontribwixxu għall-infurzar effettiv tal-istat tad-dritt fl-Unjoni:

· Promozzjoni Aħjar: l-istandards u l-ġurisprudenza tal-istat tad-dritt mhumiex dejjem magħrufa biżżejjed fil-livell nazzjonali.

Biex dan jiġi indirizzat, iż-żieda fl-isforzi għandha tkun immirata lejn il-promozzjoni aħjar tal-għarfien dwar l-istandards tal-istat tad-dritt u l-każistika fil-livell nazzjonali.

Dan jista' jinkiseb, pereżempju, permezz ta' attivitajiet ta' komunikazzjoni għall-pubbliku, approċċi komuni tal-UE li jgħinu fil-promozzjoni ta' kultura tal-istat tad-dritt aktar b'saħħitha fost l-istituzzjonijiet u l-professjonijiet, impenn kontinwu mal-Kunsill tal-Ewropa, u l-parteċipazzjoni tas-soċjetà ċivili fil-livelli reġjonali u lokali.

· Prevenzjoni Bikrija: Filwaqt li r-responsabbiltà ewlenija biex jiġi żgurat ir-rispett għall-istat tad-dritt fil-livell nazzjonali hija tal-Istati Membri, l-UE tista' toffri appoġġ importanti biex tinbena r-reżiljenza tas-sistemi u l-istituzzjonijiet ewlenin.

Il-kooperazzjoni u d-djalogu regolari jistgħu jikkontribwixxu għal fehim aktar profond tas-sitwazzjoni tal-istat tad-dritt u tal-iżviluppi fl-Istati Membri u jistgħu jikkontribwixxu għas-soluzzjoni bikrija ta' kwalunkwe kwistjoni ta' stat tad-dritt.

· Reazzjoni skont il-ħtieġa: Diversità ta' sfidi tal-istat tad-dritt tirrikjedi diversità ta' reazzjonijiet effettivi.

Il-Kummissjoni se tkompli tiżgura l-applikazzjoni korretta tal-liġi tal-UE permezz ta' proċeduri ta' ksur.

Approċċi differenti jistgħu jkunu xierqa wkoll f'oqsma ta' politika speċifiċi bħall-proposta tal-Kummissjoni dwar il-protezzjoni tal-interess finanzjarju tal-UE.

Barra minn hekk, jista' jiġi esplorat xi irfinar tal-Qafas tal-Istat tad-Dritt eżistenti, inklużi informazzjoni bikrija u appoġġ mill-Parlament Ewropew u l-Kunsill, kif ukoll skedi ta' żmien ċari ta' kemm jieħdu żmien id-djalogi.

Il-Passi li Jmiss

Il-Kummissjoni issa tistieden lill-Parlament Ewropew, lill-Kunsill Ewropew u lill-Kunsill, u lill-Istati Membri kif ukoll lill-partijiet interessati rilevanti, inklużi n-netwerks ġudizzjarji u s-soċjetà ċivili, biex jirriflettu dwar il-kwistjonijiet ippreżentati fil-Komunikazzjoni tal-lum u jikkontribwixxu b'ideat konkreti dwar kif is-sett ta' għodod dwar l-istat tad-dritt jista' jittejjeb fil-futur.

Filwaqt li tibni fuq dan il-proċess ta' riflessjoni u d-dibattitu li għaddej, il-Kummissjoni se terġa' lura għal din il-kwistjoni bil-konklużjonijiet u l-proposti tagħha f'Ġunju 2019.

Il-kuntest

L-Istat tad-dritt huwa wieħed mill-valuri komuni li fuqhom hija mibnija l-Unjoni Ewropea u mħaddna mill-Istati Membri kollha.

Huwa minqux bħala tali fl-Artikolu 2 tat-Trattat dwar l-Unjoni Ewropea.

Huwa essenzjali wkoll għall-funzjonament tal-UE kollha kemm hi, pereżempju fir-rigward tas-Suq Intern, il-kooperazzjoni fil-qasam tal-Ġustizzja u l-Affarijiet Interni, u l-iżgurar li l-imħallfin nazzjonali li huma wkoll “imħallfin tal-UE” jistgħu jaqdu r-rwol tagħhom fl-iżgurar tal-applikazzjoni tad-dritt tal-UE u jistgħu jinteraġixxu kif xieraq mal-Qorti tal-Ġustizzja tal-UE fil-kuntest ta' proċeduri ta' deċiżjoni preliminari.

Il-Kummissjoni Ewropea, flimkien ma' istituzzjonijiet oħra u l-Istati Membri, hija responsabbli skont it-Trattati, biex tiggarantixxi l-istat tad-dritt bħala valur fundamentali tal-Unjoni tagħna u tiżgura li l-liġi, il-valuri u l-prinċipji tal-UE jiġu rispettati.

Il-Kummissjoni għandha firxa wiesgħa ta' għodod biex timmonitorja, tivvaluta, u tirrispondi għall-kwistjonijiet tal-istat tad-dritt fl-Istati Membri, fost oħrajn proċeduri ta' ksur, is-Semestru Ewropew, it-Tabella ta' Valutazzjoni tal-Ġustizzja tal-UE jew il-Mekkaniżmu ta' Kooperazzjoni u Verifika (CVM).

Fil-11 ta' Marzu 2014, il-Kummissjoni Ewropea adottat Qafas ġdid biex tindirizza t-theddid sistemiku għall-Istat tad-Dritt fi kwalunkwe wieħed mill-Istati Membri tal-UE.

Il-Qafas jistabbilixxi għodda li tippermetti li l-Kummissjoni tidħol fi djalogu strutturat ma' Stat Membru kkonċernat biex jipprevjenu ż-żieda ta' theddid sistemiku għall-istat tad-dritt.

L-aktar għodda emblematika, iżda eċċezzjonali għad-difiża tal-Istat tad-Dritt hija l-proċedura tal-Artikolu 7 tat-TUE, li tippermetti lill-UE taġixxi f'każ ta' ksur serju tal-istat tad-dritt fi Stat Membru.

Il-proċedura tal-Artikolu 7 tat-TUE skattat f'żewġ każijiet s'issa: f'Diċembru 2017 fil-każ tal-Polonja (mill-Kummissjoni) u f'Settembru 2018 fil-każ tal-Ungerija (mill-Parlament Ewropew).

Illum il-Kummissjoni nediet ukoll proċedura ta' ksur billi bagħtet Avviż ta' Tqegħid fil-Mora lill-Polonja rigward ir-reġim dixxiplinari ġdid għall-imħallfin (stqarrija għall-istampa sħiħa hawnhekk)

Għal Aktar Informazzjoni

Komunikazzjoni: Tisħiħ ulterjuri tal-Istat tad-Dritt fl-Unjoni — Sitwazzjoni attwali u l-passi possibbli li jmiss

Skeda informattiva: Kaxxa ta' l-għodda tal-UE dwar l-Istat tad-Dritt

Stqarrija għall-istampa — L-Inizjattiva taċ-Ċittadini Ewropej: Il-Kummissjoni tirreġistra l-inizjattiva “Rispett għall-istat tad-dritt”

Stqarrija għall-istampa – L-Istat tad-Dritt: Il-Kummissjoni Ewropea tniedi proċedura ta' ksur biex tipproteġi l-imħallfin fil-Polonja mill-kontroll politiku


Inizjattiva taċ-Ċittadini Ewropej: il-Kummissjoni tirreġistra l-inizjattiva “Respect for the rule of law”

Illum il-Kummissjoni Ewropea ddeċidiet li tirreġistra l-Inizjattiva taċ-Ċittadini Ewropej intitolata “Respect for the rule of law within the European Union” (“Il-ħarsien tal-istat tad-dritt fl-Unjoni Ewropea”).

L-għan tal-inizjattiva huwa li jinħoloq “mekkaniżmu ta' evalwazzjoni oġġettiv u imparzjali għall-verifika tal-applikazzjoni tal-valuri tal-Unjoni Ewropea mill-Istati Membri kollha”.

Speċifikament, l-organizzaturi qegħdin jitolbu lill-Kummissjoni “tipprovdi leġiżlazzjoni ġenerali lill-Unjoni Ewropea […] għall-verifika tal-applikazzjoni prattika tad-dispożizzjonijiet nazzjonali relatati mal-istat tad-dritt”.

Barra minn hekk, l-organizzaturi għandhom l-għan li “jiffaċilitaw l-infurzar tal-liġijiet Ewropej dwar il-kooperazzjoni ġudizzjarja f'materji kriminali (eż. il-mandat ta' arrest Ewropew)” u li jsaħħu r-rwol tal-Aġenzija tal-Unjoni Ewropea għad-Drittijiet Fundamentali.

Id-deċiżjoni li tiġi rreġistrata l-inizjattiva “Respect for the rule of law” tikkoinċidi mat-tnedija tal-lum ta' proċess ta' riflessjoni tal-Kummissjoni Ewropea dwar il-passi possibbli li jmiss għat-tisħiħ ulterjuri tal-istat tad-dritt fl-Unjoni Ewropea (materjal għall-istampa disponibbli hawnhekk), kif tħabbar fil-Programm ta' Ħidma tal-Kummissjoni għall-2019.

Il-Komunikazzjoni konsultattiva tal-lum se tiġi segwita f'Ġunju minn inizjattiva iktar orjentata lejn il-futur.

Skont it-Trattati, il-Kummissjoni tista' tipproponi atti legali biex tevalwa l-implimentazzjoni mill-Istati Membri tal-politika tal-Unjoni fl-oqsma tal-libertà, tas-sigurtà u tal-ġustizzja, u biex issaħħaħ l-Aġenzija tal-Unjoni Ewropea għad-Drittijiet Fundamentali.

Il-Kummissjoni Ewropea għalhekk qieset li l-inizjattiva hija legalment ammissibbli u ddeċidiet li tirreġistraha.

F'dan l-istadju tal-proċess il-Kummissjoni ma analizzatx is-sustanza tal-inizjattiva, iżda l-ammissibbiltà legali tagħha biss.

Ir-reġistrazzjoni ta' din l-inizjattiva se ssir fit-8 ta' April 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha.

Jekk l-inizjattiva tirċievi miljun dikjarazzjoni ta' appoġġ fi żmien sena, u dawn jiġu minn mhux inqas minn 7 Stati Membri differenti, il-Kummissjoni tanalizzaha u tirreaġixxi fi żmien 3 xhur.

Il-Kummissjoni tista' tiddeċiedi ssegwix din it-talba jew le, u tagħżel x'tagħżel ikollha tispjega l-għala.

Sfond

L-Inizjattivi taċ-Ċittadini Ewropej ġew introdotti fit-Trattat ta' Lisbona, u ġew varati bħala għodda li tippermetti liċ-ċittadini jistabbilixxu l-aġenda huma stess f'April 2012, mad-dħul fis-seħħ tar-Regolament dwar l-Inizjattiva taċ-Ċittadini li jimplimenta d-dispożizzjonijiet tat-Trattati.

Fl-2017, bħala parti mid-diskors tal-President Juncker dwar l-Istat tal-Unjoni, il-Kummissjoni Ewropea ressqet proposti għal riforma tal-Inizjattiva taċ-Ċittadini Ewropej biex issir iktar faċli għal min jużaha.

F'Diċembru 2018, il-Parlament Ewropew u l-Kunsill qablu dwar ir-riforma u r-regoli riveduti se jibdew japplikaw mill-1 ta' Jannar 2020.

Ġaladarba tiġi rreġistrata formalment, Inizjattiva taċ-Ċittadini Ewropej tippermetti li miljun ċittadin minn mill-inqas kwart tal-Istati Membri tal-UE jistiednu lill-Kummissjoni Ewropea tipproponi att legali f'oqsma li l-Kummissjoni għandha s-setgħa biex tagħmel dan.

Il-kundizzjonijiet ta' ammissibbiltà huma li l-azzjoni proposta ma tkunx taqa' manifestament barra mill-ambitu tas-setgħat tal-Kummissjoni biex tressaq proposta għal att legali, li ma tkunx manifestament abbużiva, frivola jew vessatorja u li ma tmurx manifestament kontra l-valuri tal-Unjoni.

Għal Iktar Informazzjoni

It-test sħiħ tal-Inizjattiva taċ-Ċittadini Ewropej proposta (disponibbli mit-8 ta' April 2019)

ECIs li bħalissa qed jiġbru l-firem

Is-sit tal-ECI

Ir-Regolament dwar l-ECI


Patt Ġdid għall-Konsumaturi: Il-Kummissjoni Ewropea tilqa' l-ftehim proviżorju dwar it-tisħiħ tar-regoli tal-UE dwar il-protezzjoni tal-konsumatur

Il-Parlament Ewropew u l-Kunsill laħqu ftehim proviżorju dwar regoli ta' protezzjoni tal-konsumatur aktar b'saħħithom u infurzati aħjar.

It-titjib ewlieni se jwassal għal aktar trasparenza għall-konsumaturi meta jixtru online, pieni effettivi u regoli ċari biex jindirizzaw il-kwistjoni ta' kwalità doppja tal-prodotti fl-UE.

Il-Kummissjoni Ewropea pproponiet ir-regoli f'April tas-sena li għaddiet bħala parti mill-Patt Ġdid għall-Konsumaturi.

L-ewwel Viċi President Timmermans qal: “Dan hu rigward il-protezzjoni tal-konsumaturi permezz ta' aktar trasparenza, u infurzar robust jekk il-konsumaturi jiġu mqarrqa.

B'dan il-Patt il-Ġdid, il-konsumaturi se jkunu jafu x'qed jixtru u mingħand min qed jixtru.”

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: B'dan il-Patt, il-ġranet ta' standards doppji fis-Suq Uniku mhux se jkomplu għal ħafna iktar.

Il-konsumaturi m'għandhomx ikunu aktar imqarrqa bi prodotti differenti ppreżentati bħala identiċi.

Il-kummerċjanti li se jkomplu jqarrqu se jiffaċċjaw sanzjonijiet għolja.

Il-Patt il-Ġdid se jsaħħaħ il-protezzjoni tal-konsumatur fid-dinja online u jwassal biex ix-xiri online jsir aktar trasparenti.

Il-miżuri adottati se jġibu benefiċċji tanġibbli għall-konsumaturi.

Il-passi li jmiss

Dan il-ftehim proviżorju issa jrid jiġi adottat formalment kemm mill-Parlament Ewropew kif ukoll mill-Kunsill.

Sfond

Il-pakkett dwar il-Patt il-Ġdid għall-Konsumaturi se jimxi fuq il-passi ta' dak li diġà kisbet il-Kummissjoni Juncker sabiex ittejjeb il-protezzjoni tal-konsumaturi.

Fl-ambitu tal-Istrateġija għal Suq Uniku Diġitali, il-Kummissjoni kisbet riżultati rigward diversi inizjattivi li jadattaw ir-regoli tal-konsumaturi għad-dinja online, pereżempju billi temmet it-tariffi tar-roaming jew l-imblukkar ġeografiku mhux ġustifikat.

Apparti minn hekk, ir-Regolament dwar Kooperazzjoni fil-Protezzjoni tal-Konsumaturi, adottat fl-2017, se jtejjeb l-infurzar pubbliku u l-kooperazzjoni transfruntiera tal-awtoritajiet tal-konsumaturi.

Il-Patt il-Ġdid għall-Konsumaturi kien magħmul minn żewġ proposti għal Direttivi:

Għal Aktar Informazzjoni

Patt Ġdid għall-Konsumaturi


Il-Kummissjoni tadotta pakkett ta' investiment ta' €4 biljun għal proġetti infrastrutturali f'10 Stati Membri

Illum, il-Politika ta' Koeżjoni tal-UE qed tinvesti €4 biljun f'fondi tal-UE f'25 proġett infrastrutturali kbir f'10 Stati Membri.

Dan il-pakkett ta' investiment jinvolvi l-Bulgarija, iċ-Ċekja, il-Ġermanja, il-Greċja, l-Ungerija, l-Italja, Malta, il-Polonja, il-Portugall, u r-Rumanija.

Il-proġetti jkopru firxa wiesgħa ta' oqsma: is-saħħa, it-trasport, ir-riċerka, l-ambjent, u l-enerġija.

Bil-kofinanzjament nazzjonali, l-investiment totali f'dawn il-proġetti jammonta għal €8 biljun.

Il-Kummissarju għall-Politika Reġjonali, Corina Crețu, qalet: “Kull wieħed minn dawn il-25 proġett huwa eżempju ta' kif l-UE qiegħda taħdem biex ittejjeb il-ħajja ta' kuljum għaċ-ċittadini tagħna, mill-ilma tax-xorb aħjar għal trasport ferrovjarju aktar mgħaġġel u sptarijiet moderni.

Fil-perjodu tal-baġit attwali, adottajt 258 proġett infrastrutturali kbir, b'valur ta' €32 biljun ta' fondi tal-UE; f'ċertu sens, dawn huma ambaxxaturi tal-Politika ta' Koeżjoni, u kburija b'kull wieħed minnhom.”

Mat-€33.1 miljun ta' fondi tal-UE se jiffinanzjaw il-bini ta' interkonnettur tal-gass transfruntier ta' 182km bejn Komotini fil-Greċja u Stara Zagora fil-Bulgarija.

Dan il-pipeline huwa proġett Ewropew ta' interess komuni, li jikkontribwixxi biex jinkisbu l-objettivi tal-Unjoni tal-Enerġija.

Għall-ewwel darba, is-sistemi tal-gass taż-żewġ pajjiżi se jingħaqdu, u b'hekk is-sorsi tal-enerġija fir-reġjun se jiġu ddiversifikati filwaqt li tiżdied is-sigurtà tal-enerġija.

B'aktar kompetizzjoni fis-suq tal-gass, il-konsumaturi se jgawdu minn prezzijiet orħos.

L-ewwel nett, is-€76 miljun qed jiffinanzjaw it-titjib fuq il-linja ferrovjarja bejn Praga u Pilsen.

Ix-xogħlijiet jinkludu linji ġodda u mibnijin mill-ġdid bejn Rokycany u Pilsen, biex jitqassar il-ħin bin-nofs bejn din is-sezzjoni u tissaħħaħ l-attraenza ta' Pilsen bħala ċentru ekonomiku reġjonali.

Imbagħad, kważi €75 miljun qed jiġu investiti fi triq minn Nebory sa Bystřice, bħala parti minn konnessjoni ewlenija bejn l-awtostrada Ċeka D48 u l-awtostrada Slovakka D3.

F'Jena, Thüringen, il-faċilitajiet tal-Università ta' Friedrich-Schiller se jingħataw bixra ġdida bi kważi €84 miljun f'fondi tal-UE.

Il-proġett se jiffinanzja l-kostruzzjoni ta' żewġ binjiet: iċ-ċentru tad-data tal-università u l-fakultà tal-matematika u x-xjenza tal-IT, li se jibbenefikaw minnha 18,000 student.

Kważi €135 miljun qed jiġu investiti fis-sistema ta' telekomunikazzjoni “Syzefxis II”, li eventwalment se tgħaqqad in-netwerk tal-amministrazzjoni pubblika Griega kollha kemm hi.

Bis-saħħa ta' dan, 600,000 impjegat taċ-ċivil u 34,000 binja se jkunu konnessi mas-sistema, li se jwasslu għal ekonomiji ta' skala sinifikanti, u servizzi aħjar għall-popolazzjoni.

Imbagħad, kważi €95 miljun se jiffinanzjaw il-kostruzzjoni ta' interkonnessjoni tal-elettriku bejn il-gżira ta' Kreta u l-peniżola ta' Peloponnese.

Din tinkludi żewġ kejbils sottomarini ta' 135 km.

Dan il-proġett se jbaxxi l-ispejjeż tal-elettriku fi Kreta billi minflok is-sistemi li jaħdmu biż-żejt u li jqumu ħafna flus, jintuża elettriku mill-Greċja kontinentali.

Mal-€105.5 miljun se jiffinanzjaw titjib fit-taqsima tan-nofsinhar tar-ring road ta' Budapest, b'toroq mibnija mill-ġdid, pontijiet, u mogħdijiet ġodda għaċ-ċiklisti.

Il-proġett se jnaqqas il-ħin tal-ivvjaġġar u jtejjeb is-sikurezza fit-toroq għad-90,000 vettura li ta' kuljum jiċċirkolaw fiż-żona.

Barra minn hekk, dan se jnaqqas il-konġestjoni billi jiddevja t-traffiku lil hinn miċ-ċentru tal-belt.

Aktar minn €358 miljun f'fondi tal-UE se jgħinu biex il-linja ferrovjarja Circumetnea li topera f'Katanja, fi Sqallija, tiġi estiża, bi tmien stazzjonijiet ġodda u vetturi ferrovjarji.

Dan il-proġett se jgħin biex titnaqqas il-konġestjoni fin-netwerk tat-toroq u se jippromwovi mobilità nadifa fir-reġjun.

Kważi €74 miljun se jipprovdu ilma tax-xorb aħjar, sikurezza tal-provvista tal-ilma msaħħa u ġestjoni tar-riżorsi tal-ilma tal-pjan imtejba f'Malta, Għawdex u Kemmuna.

Il-proġett se tgawdi minnu l-popolazzjoni sħiħa tal-pajjiż.

Ix-xogħlijiet iffinanzjati mill-UE jinkludu mina taħt l-art u l-estensjoni tan-netwerks ta' distribuzzjoni tal-ilma u tal-ilma mormi.

Fil-qasam tal-kura tas-saħħa, kważi €61 miljun f'fondi tal-UE se jgħinu fix-xiri ta' tagħmir ġdid għall-Isptar tal-Università ta' Krakovja, Małopolskie, għall-benefiċċju ta' aktar minn 3.3 miljun abitant.

Imbagħad, €56 miljun se jgħinu fil-bini ta' kumpless tal-isptar ġdid għaċ-Ċentru Reġjonali tas-Saħħa tat-Tfal f'Poznań, Wielkopolskie, li jiċċentralizza s-servizzi tas-saħħa, fl-estensjoni tal-faċilitajiet u x-xiri ta' apparat ġdid.

Iċ-ċentru se jkun mgħammar b'dipartiment tal-kura ta' emerġenza għat-tfal u se jkabbar id-dipartimenti tal-ortopedija, tat-trawmatoloġija u tar-riabilitazzjoni tiegħu.

Imbagħad, fil-qasam tat-trasport marittimu, €155 miljun se jżidu s-sikurezza tal-operazzjonijiet fil-Port ta' Gdańsk, Pomorskie, bi strutturi imsaħħin tal-breakwater.

Kważi €65 miljun se jgħinu biex jinbnew jew jiġu mmodernizzati l-mollijiet u l-istrutturi tal-inġinerija idroteknika fil-Port ta' Gdynia, u b'hekk tiżdied is-sikurezza tat-traffiku.

Fit-trasport ferrovjarju, €126 miljun se jgħinu biex jinbena l-metrò ta' Szczecin, li jgħaqqad l-ibliet ewlenin tal-Punent ta' Pomerania inklużi Stargard, Police u Gryfino, li se jgawdu minnu 687,000 abitant.

Kważi €39 miljun se jgħinu biex jinxtraw 16-il karru ferrovjarju elettriku, li se joperaw fl-agglomerazzjoni ta' Varsavja.

Kważi €58 miljun se jgħinu biex jiġu mmodernizzati 152 vaguni tal-passiġġieri u biex jinxtraw 20 lokomottiv tal-elettriku, li se jduru fir-rotot operati minn PKP Intercity fil-pajjiż.

Finalment, fil-qasam tat-trasport bit-triq, il-Politika ta' Koeżjoni se tiffinanzja l-bini ta' taqsima tat-triq espressa S7 li tgħaqqad lil Varsavja ma' Grójec (€129 miljun), taqsima tal-awtostrada A2 bejn il-bypass tan-nofsinhar ta' Varsavja u Mińsk Mazowiecki (aktar minn €78 miljun), taqsima tat-triq espressa S3 lejn il-fruntiera Ċeka tas-Silesia ta' Isfel (€105 miljun) u taqsima tal-bypass ta' Olsztyn f'Warmińsko-Mazurskie (€87 miljun).

Dawn il-proġetti, li kollha jagħmlu parti min-Netwerk trans-Ewropew tat-trasport, se jżidu s-sikurezza fit-toroq, inaqqsu l-ħin tal-ivvjaġġar u jsaħħu l-koeżjoni territorjali fil-pajjiż.

It-taqsima Ovar-Gaia tal-linja ferrovjarja tat-tramuntana, parti min-Netwerk trans-Ewropew tat-trasport, se tiġi mmodernizzata bis-saħħa ta' kważi €119-il miljun f'fondi tal-UE.

Il-passiġġieri se jgawdu minn inqas ħin għall-ivvjaġġar, kundizzjonijiet aktar komdi u aktar sikurezza fuq din l-assi.

Mal-€1 biljun se jgħinu biex jittejbu r-ring roads ta' Bucharest billi jiġu estiżi bosta partijiet minnha, billi jiġu rduppjati l-korsiji f'kull direzzjoni.

Dan se jappoġġa wkoll il-kostruzzjoni ta' sezzjoni ta' 51 km tal-parti ta' isfel tal-Motorway Orbitali ġdida ta' Bucharest.

Fil-kapitali Rumena wkoll, €97 miljun ta' fondi tal-UE se jiffinanzjaw xogħlijiet fuq il-linja ferrovjarja nru 2, b'binarji u vetturi ferrovjarji ġodda.

Imbagħad, €603 miljun se jintużaw għall-protezzjoni u r-riabilitazzjoni taż-żona turistika tal-kosta tal-Baħar l-Iswed fil-Kontea ta' Constanța.

Il-proġett jinkludi xogħlijiet ta' konsolidazzjoni tal-irdumijiet, il-mili mill-ġdid bir-ramel fil-bajjiet, miżuri ta' preservazzjoni tal-bijodiversità (skollijiet artifiċjali u ripopolazzjoni ta' speċijiet tal-baħar) kif ukoll tagħmir ta' monitoraġġ.

Finalment, l-UE se tinvesti aktar minn €135 miljun f'sistemi aħjar għall-ilma tax-xorb u tal-ilma mormi fil-Kontea ta' Timiș.

Bis-saħħa ta' dan, 15 000 abitant addizzjonali se jkunu konnessi man-netwerk tal-ilma tax-xorb u kważi 380 000 persuna se jgawdu minn ilma tax-xorb aħjar.

Kuntest

Proġetti maġġuri jinvolvu proġetti infrastrutturali kbar, li jiswew aktar minn €50 miljun ta' fondi tal-Politika ta' Koeżjoni (€75 miljun fil-każ ta' proġetti ta' trasport).

Minħabba d-daqs tagħhom, dawn il-proġetti huma soġġetti għal valutazzjoni u deċiżjoni speċifika tal-Kummissjoni.

Fil-perjodu ta' programmazzjoni 2014–2020, 258 proġett maġġuri rċevew finanzjament mill-UE.

Il-kontribuzzjoni tal-UE għal dawn il-proġetti tammonta għal €32 biljun, li huwa nofs il-valur totali tagħhom.

JASPERS (Assistenza konġunta ta'appoġġ għal proġetti fir-reġjuni Ewropej), il-grupp ta' esperti indipendenti li jgħinu lill-gvernijiet lokali, reġjonali, u nazzjonali iħejju proġetti infrastrutturali kbar iffinanzjati minll-fondi tal-UE, kellhom rwol importanti f'kull wieħed minn dawn il-proġetti, kemm permezz ta' pariri lill-Istati Membri u lill-benefiċjarji matul l-iżvilupp tal-proġett kif ukoll matul l-eżami tal-applikazzjoni għal finanzjament tal-għotjiet.

Aktar informazzjoni

DG REGIO: aktar informazzjoni dwar il-25 proġett

DG REGIO: il-proġetti kollha infrastrutturali kbar


FinTech: Il-Kummissjoni tieħu azzjoni għal suq finanzjarju aktar kompetittiv u innovattiv

Illum il-Kummissjoni Ewropea nediet Pjan ta' Azzjoni dwar kif għandhom jintużaw l-opportunitajiet ippreżentati bit-teknoloġija l-innovazzjoni fis-servizzi finanzjarji (FinTech).

L-Ewropa għandha ssir ċentru globali għall-FinTech, bin-negozji u l-investituri tal-UE jkunu f'pożizzjoni li jagħmlu l-aħjar użu mill-vantaġġi offruti mis-Suq Uniku f'dan is-settur li qed jevolvi malajr.

Bħala l-ewwel riżultat, il-Kummissjoni qed tippreżenta wkoll regoli ġodda li se jgħinu biex jikbru l-pjattaformi tal-finanzjament kollettiv madwar is-suq uniku tal-UE.

Il-Pjan ta' Azzjoni tal-lum jipprevedi li jpoġġi lis-settur finanzjarju f'pożizzjoni li juża l-avvanzi rapidi fit-teknoloġiji l-ġodda, bħall-blockchain, l-intelliġenza artifiċjali u s-servizzi tal-cloud computing.

Fl-istess ħin, ifittex li jagħmel is-swieq aktar sikuri u li jkollhom aċċess aktar faċli għal atturi ġodda.

Dan se jkun ta' benefiċċju għall-konsumaturi, l-investituri, il-banek u l-atturi l-ġodda fis-suq bl-istess mod.

Barra minn hekk, il-Kummissjoni qed tipproponi tikketta pan-Ewropea għall-pjattaformi, sabiex pjattaforma liċenzjata f'pajjiż wieħed tkun tista' topera madwar l-UE.

Il-Pjan ta' Azzjoni huwa parti mill-isforzi tal-Kummissjoni biex tinbena Unjoni tas-Swieq Kapitali (Capital Markets Union, CMU) u suq uniku ta' veru għas-servizzi finanzjarji għall-konsumatur.

Huwa wkoll parti mill-isforzi tagħha biex toħloq Suq Uniku Diġitali.

Il-Kummissjoni għandha l-għan li tagħmel ir-regoli tal-UE iktar orjentati lejn il-futur u allineati mal-progress mgħaġġel tal-iżvilupp teknoloġiku.

Il-Viċi President Valdis Dombrovkis, responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Biex jikkompetu globalment, il-kumpaniji innovattivi Ewropej jeħtieġ li jkollhom aċċess għall-kapital, l-ispazju biex jesperimentaw u l-iskala biex jikbru.

Din hija l-premessa għal Pjan ta' Azzjoni għall-FinTech.

Liċenzja tal-UE tal-iffinanzjar kollettiv tgħin lill-pjattaformi tal-iffinanzjar kollettiv biex jikbru fl-Ewropa.

Se tgħinhom isiru robusti biżżejjed għall-investituri u l-kumpaniji minn madwar l-UE kollha, u tagħti lid-ditti u l-intraprendituri aktar opportunitajiet biex ibigħu l-ideat tagħhom lil bażi usa' ta' finanzjaturi.”

Jyrki Katainen, il-Viċi President għall-Impjiegi, it-Tkabbir, l-Investiment u l-Kompetittività, qal: “It-teknoloġiji l-ġodda qed jittrasformaw l-industrija finanzjarja billi jibdlu l-mod kif in-nies jaċċessaw is-servizzi finanzjarji.

Sorsi alternattivi ta' finanzjament, bħall-finanzjament kollettiv jew is-self bejn il-pari, jgħaqqdu direttament it-tfaddil u l-investimenti.

Huma jagħmlu s-suq aktar aċċessibbli għal intraprendituri innovattivi, impriżi ġodda u kumpaniji żgħar.

Dan l-għan huwa fil-qalba tal-Unjoni tas-Swieq Kapitali.”

Mariya Gabriel, il-Kummissarju għall-Ekonomija u s-Soċjetà Diġitali, qalet: “It-teknoloġiji diġitali jħallu impatt fuq l-ekonomija kollha tagħna — kemm fuq iċ-ċittadini u bl-istess mod fuq in-negozji.

It-teknoloġiji bħall-blockchain jistgħu jġibu bidla radikali għal servizzi finanzjarji u lil hinn.

Jeħtieġ li nibnu qafas li jagħti s-setgħa lill-innovazzjoni biex tiffjorixxi, filwaqt li jiġu ġestiti r-riskji u jiġu protetti l-konsumaturi.”

Il-Pjan ta' Azzjoni dwar il-FinTech:

Is-settur finanzjarju huwa l-akbar utent tat-teknoloġiji diġitali u l-mutur ewlieni fit-trasformazzjoni diġitali tal-ekonomija.

Il-Pjan ta' Azzjoni tal-lum jistabbilixxi 19* pass biex il-mudelli kummerċjali innovattivi jkunu f'pożizzjoni li jikbru, biex jingħata l-appoġġ għall-adozzjoni ta' teknoloġiji ġodda, tiżdied iċ-ċibersigurtà u l-integrità tas-sistema finanzjarja, fost affarijiet oħra:

Il-Kummissjoni se tospita Laboratorju UE tal-FinTech fejn l-awtoritajiet Ewropej u nazzjonali jimpenjaw ruħhom flimkien mal-fornituri tat-teknoloġija fi spazju newtrali u mhux kummerċjali;

Il-Kummissjoni diġà ħolqot Osservatorju u Forum tal-UE dwar il-Blockchain.

Se tirrapporta dwar l-isfidi u l-opportunitajiet tal-assi kripto aktar tard fl-2018 u qed taħdem fuq strateġija komprensiva fuq it-teknoloġija ta' reġistru distribwit u l-blockchain li tindirizza s-setturi kollha tal-ekonomija.

Reġistru distribwit huwa bażi tad-data bl-informazzjoni li tkun kondiviża madwar netwerk.

L-aktar tip magħruf ta' reġistru distribwit huwa l-blockchain.

Il-Kummissjoni se tikkonsulta dwar kif l-aħjar tiġi promossa d-diġitalizzazzjoni tal-informazzjoni ppubblikata minn kumpaniji kkwotati fil-borża fl-Ewropa, inkluż bl-użu ta' teknoloġiji innovattivi biex il-bażijiet tad-data nazzjonali jiġu interkonnessi.

Dan se jagħti lill-investituri aċċess ferm aktar faċli għall-informazzjoni essenzjali sabiex ikunu jistgħu jieħdu deċiżjonijiet ta' investiment.

Il-Kummissjoni se tmexxi workshops biex jitjieb l-iskambju tal-informazzjoni meta niġu għaċ-ċibersigurtà;

Il-Kummissjoni se tippreżenta pjan bl-aqwa prattiki dwar sandboxes regolatorji, ibbażat fuq il-gwida tal-Awtoritajiet Superviżorji Ewropej.

Sandbox regolatorja hija qafas stabbilit minn regolaturi li jippermetti lin-negozji l-ġodda tal-FinTech u l-innovaturi l-oħrajn biex iwettqu esperimenti ħajjin f'ambjent ikkontrollat, taħt is-superviżjoni tar-regolaturi.

Oqfsa bħal dawn qed jiksbu aktar popolarità, l-aktar fi swieq finanzjarji żviluppati.

Ir-Regolament dwar il-finanzjament kollettiv:

Il-finanzjament kollettiv itejjeb l-aċċess għall-finanzjament b'mod partikolari għal intrapriżi ġodda u intrapriżi żgħar oħra.

Intrapriża ġdida tista' tippreżenta l-proġett tagħha fuq pjattaforma onlajn u titlob għal appoġġ f'forma ta' self (“is-self bejn il-pari”) jew ekwità.

L-investituri jirċievu r-ritorn finanzjarju għall-investiment tagħhom.

Bħalissa huwa diffiċli għal ħafna pjattaformi li jespandu lejn pajjiżi oħra tal-UE.

Din hija r-raġuni għaliex il-finanzjament kollettiv fl-UE huwa sottożviluppat meta mqabbel ma' ekonomiji dinjija kbar oħra u li s-suq tal-UE huwa frammentat.

Wieħed mill-akbar ostakli huwa n-nuqqas ta' regoli komuni madwar l-UE.

Dan iżid b'mod konsiderevoli l-ispejjeż tal-konformità u dawk operazzjonali u jipprevjeni l-pjattaformi tal-finanzjament kollettiv milli jespandu lil hinn mill-fruntieri.

Il-proposta tal-lum se tagħmilha aktar faċli għal dawn il-pjattaformi li joffru s-servizzi tagħhom fl-UE kollha u jitjieb l-aċċess għal din il-forma ta' finanzjament għan-negozji innovattivi li jeħtieġu finanzjament.

Ladarba jiġi adottat mill-Parlament Ewropew u mill-Kunsill, ir-Regolament propost se jippermetti li l-pjattaformi japplikaw għal tikketta tal-UE bbażata fuq sett uniku ta' regoli.

Dan se jippermettilhom li joffru s-servizzi tagħhom madwar l-UE.

L-investituri fuq il-pjattaformi tal-finanzjament kollettiv se jkunu protetti minn regoli ċari dwar id-divulgazzjoni tal-informazzjoni, regoli dwar il-governanza u l-ġestjoni tar-riskju u approċċ koerenti dwar is-superviżjoni.

Kuntest

Ir-rieżami ta' nofs it-terminu tal-Pjan ta' Azzjoni tas-CMU ta' Ġunju 2017 enfasizza l-potenzjal tal-FinTech li jittrasforma s-swieq tal-kapital billi jġib atturi ġodda tas-suq u soluzzjonijiet aktar effiċjenti, iżid il-kompetizzjoni, u jnaqqas l-ispejjeż għan-negozji u l-investituri.

Ħabbar li l-Kummissjoni se tistabbilixxi approċċ komprensiv li jawtorizza lill-FinTech u japprofondixxi u jwessa' s-swieq kapitali tal-UE billi jintegra l-potenzjal tad-diġitizzazzjoni.

Sabiex iħejju Pjan ta' Azzjoni tal-FinTech, il-Kummissjoni wettqet konsultazzjoni pubblika f'Marzu tal-2017 biex tiġbor il-fehmiet tal-partijiet interessati dwar l-impatt tat-teknoloġiji l-ġodda fuq is-servizzi finanzjarji.

Bi tweġiba għall-konsultazzjoni pubblika, ħafna minn dawk li wieġbu enfasizzaw li l-FinTech, u l-innovazzjoni teknoloġika b'mod ġenerali, kienu l-muturi għall-iżvilupp tas-settur finanzjarju, b'opportunitajiet kbar f'termini ta' aċċess għal finanzi, l-effiċjenza operattiva, iffrankar tal-ispejjeż u għall-kompetizzjoni.

Il-kontribut għall-proposta dwar il-finanzjament kollettiv inġabar matul il-ħidma preparatorja, inkluż b'mod partikolari l-implimentazzjoni tal-Pjan ta' Azzjoni tas-CMU ta' 2015, il-konsultazzjoni pubblika tar-rieżami ta' nofs it-terminu tas-CMU u l-konsultazzjoni tal-FinTech ta' Marzu 2017.

*[Figure corrected 19/03/2018 at 16:45]